text:
Kuva RPF inkotanyi iyobora mu Rwanda ifatanije n’andi mashyaka cyangwa imitwe ya politiki nka MDR, PSD, PL n’ayandi, minisiteri zitandukanye zagiye zihindurirwa abayobozi harimo n’izo abantu bakunze kwita minisiteri zikomeye nka minisiteri y’ingabo, minisiteri y’imari, minisiteri y’ububanyi n’amahanga.
Muri izi minisiteri n’izindi zizwi, nubwo zagiye zihindura amazina, izi ntabwo zihindura ahubwo hongerwaho ijambo ariko umusingi cyangwa igishyitsi ntigihinduka.
Ni ingabo, imari, ububanyi n’amahanga. nibyo rero iyo ufite ingabo, ukagira imari, ukabana n’abantu ibindi bigenda neza kuko uba ufite umutekano, uba ufite ubukire cyangwa umutungo kandi ubana neza, wirinda kandi ukamenya ibyo hanze cyangwa nyuma y’urugo mu baturanyi, abagenzi n’abanyamahanga kuko no mu Kinyarwanda abanyamuhana n’ibimanuka iyo utabarebye neza niho hava ingasire mbi n’imbeba y’uruhuga ndetse n’abatera iwawe.
Ibindi byubaka urugo, umuryango, agasozi n’igihugu byubakira kuribyo. Ibi kandi nicyo kimwe na minisiteri kuko gishingira ku miyoborere, ubutunzi n’icyerekezo cyabatuye igihugu cyangwa abaturarwanda n’abanyarwanda.
Minisiteri y’uburezi ishinzwe kurera no kwigisha abanyarwanda. Mugusesengura ibibazo by’uburezi mu Rwanda, nahereye ku nama y’abayobozi b’uburezi mu gihugu. Naganiriye nabo kuya 10 ugushyingo 2016 aho nahuye na bamwe bavuye mu nana kuri hoteli chez Lando iri mu mujyi wa Kigali. Iyi nama yarimo abayobozi batandukanye barimo abo muri minisiteri harimo n’umunyamabanga uhoraho wayo, abayobozi baza kaminuza, harimo n’izigenga nk’iyitwaga INATEK ubu yitwa UNIK n’izindi.
Minisitiri w’Uburezi, Dr Musafiri Papias Malimba
Harimo kandi abayobozi bakuru ba Rwanda Education Board (REB) ikigo cy’igihugu gishinzwe uburezi n’imyigire n’imyigishirize mu Rwanda ndetse n’abaterankunga n’abafatanyabikorwa mu burezi.
Ikibazo : kuki ibibazo mu burezi bidakemuka ? Kuki iyi minisiteri iyoborwa n’abahanga ariko ibibazo ntibikemuke ?
Nawe se reba abaminisitiri bamaze kuyiyobora mu myaka makumyabiri gusa, nabo ni nka makumyabiri.
Mr. BIZIMANA J.P.
Mr. NGIRABANZI
Mr. MUDIDI
Mr. MUREKERAHO
Mr. RWAMUKWAYA
Mr. NSENGIYUMVA Albert
Mr. Pierre Cel. RWIGEMA
Mr. MUTSINDASHYAKA
Dr. HABUMUREMYI P. D.
Dr. HAREBAMUNGU
Dr. NTAWUKURIRYAYO
Dr. GAHAKWA
Dr. MURIGANDE
Dr NSENGIMANA
Dr KAREMERA
Dr Jeanne d’Arc MUJAWAMARIYA
Dr MUSAFIRI
Prof MURENZI
Prof. RWAKABAMBA
Aba baminisitiri ni abantu bazwiho kuba ari abahanga mubyo kwigisha, ubushakashatsi ndetse n’umuco n’ubujyanama. Ikigo cya Rwanda Education Board (REB) gishinzwe gutegura no kumenya inyigisho, gishinzwe gutegura no gutanga ubumenyi, gishinzwe kandi no gukurikirana imiyoborere myiza mu mashuli n’imyigire n’ibindi birebana n’uburezi, nubwo ari gishya nacyo kiyobowe n’abantu bamenyerewe mu burezi ndetse hari n’abayoboye ibigo by’abihaye cyangwa abavugabutumwa n’amadini y’abagaturika, abadivantisiti, abaporoso n’abandi.
Abagerageza kuganira no gusesengura uko ikibazo giteye no kumenya impamvu, bavuga ibintu bitatu. Icyambere bati ni system : bisobanura umuyoboro bakoreramo, nanjye nti reka da ! Sibyo.
System y’u Rwanda n’inkotanyi imeze neza rwose nta kibazo ifite ahubwo abatayizi batanasesengura nibo bicwa no kutayimenya bakavuga ibyo. Kuko mu ngabo ikora neza,mu mari ikora neza no mububanyi ikora neza !
Abandi bati ni ubuswa no kutabaza !
Nanjye nti yego ! Nkongera nti oya ! Ubwo rero ni byombi.
Harimo ubuswa bwa bamwe no kutabaza kw’abandi. Abaswa ni nkabo umuntu agana akabereka ibitagenda ndetse akanabagira n’inama ntibashake kumva cyangwa ngo bashishoze barebe icyo inama ubagira iganishaho, ahubwo bagatsimbarara ku kwitwa abayobozi cyangwa ba Diregiteri.
Ati jyewe nshinzwe imfashanyigisho cyangwa iki n’iki ibyo umbwiye ntibindeba. Undi ati jyewe nshinzwe ibizami ntabwo imyigire indeba. Ndetse hari n’abagera muri iyo myanya bakabona ko ba minisitiri babayobora ntacyo babarusha ibyo bababwiye bakabyumva ariko ntibabikurikize bati natwe twayobora. Bakaba bigize ba kaganga, uburezi bukahazaharira.
Ikibazo rero nyacyo ntigishingiye kubuswa ahubwo gishingiye k’umugani w’ikinyarwanda ugira uti : “intabaza irira ku miziro.” Abayobozi b’uburezi aho bava bakagera nibite ku bintu bitatu bikurikira cyane cyane abo mu rwego rwa minisiteri n’aba REB :
Mwarimu cyangwa umwigisha
Umunyeshuri cyangwa uwiga
Icyigwa cyangwa inyigisho n’imfashanyigisho naho yigira !
Ntabwo umuyobozi w’uburezi ugendera mu modoka imeze cyangwa ijya kumera nk’indege, bazanira icyayi n’umugati usize buri nyuma y’amasaha abiri azibuka aho yigiye cyangwa ahasa naho cyereka nacisha bugufi akaganira no kumva ibitekerezo byabarugana.
Kugirango uburezi bugende neza nuko nawe yabazwa igihe aherukira gusura amashuri asa nayo yizemo, akamenya ibibazo bihari byibura akibonera hamwe na hamwe uko imibereho ya Mwarimu n’umunyeshuri imeze !
Abayobozi ba REB n’abayobozi bandi ba minisiteri n’ibigo bikuru by’amashuri nibashake “uruvugiro” n’uburyo babona cyangwa bumva ababyeyi, abarimu n’abanyarwanda muri rusange, icyo bavuga ku nyigisho zitangwa, ibitabo bikoreshwa aho kwita ku masoko cyane, rimwe na rimwe akurura irari ry’amafaranga na ruswa yambaye igishura cyangwa isinde cyangwa ingofero !
Abayobozi b’uburezi guhera kubo hejuru muri minisiteri na REB byaba byiza bagerageje gushyiraho urubuga rw’ibitekerezo no gusesengura ibyo abafatanyabikorwa nu burezi bavuga kandi bagashyiraho itsinda ry’ubushakashatsi mu burezi “Education system research & Evaluation” ibi byashoboka kandi abitwa “Board” y’uburezi iteye intambwe ikajya iterana no gushyiraho ingamba zifatika kuko hari ibidindira byinshi kubera ko bamwe mu babishinzwe bategereje ko ngo board iterana, kuko aho mfite gihamya, umuyobozi wagejejweho ibintu ngo abyigeho, nyuma y’amezi umunani agasubiza ko ategereje ko board iterana ngo atange igisubizo !
Harageze ko Uburezi mu Rwanda bagisha inama zisesuye, bagakora kandi bagakoresha ubushakashatsi n’ubushishozi no kungurana ibitekerezo nkuko umwanditsi w’iyi nkuru yabiganiriye n’umwe wari muri iyo nama yo kuwa 10 Ugushyingo 2016.
Umwanditsi w’iyi nkuru amaze imyaka 30 yigisha kandi akaba n’umushakashatsi.
Prof. Pacifique MALONGA
Nyuma yuko mbonye abana bo mu mwaka wa mbere w'amashuri abanza batsindwa ururimi kavukire"ikinyarwanda" nk'umwalimu, nanditse igitabo nagishyikiriza he ngo nanjye ntange umusanzu wanjye ?
Mwarimu buri munsi asabwa gushaka icyakunganira umushahara kugira ngo ashobore kubaho, bityo iyo ari kwirwanaho ntabona umwanya uhagije wo kwita kumwuga we. Gufatanya kwigisha no gushaka icyamuteza imbere bigira ingaruka kubyo ageza kubana iyi ni imwe mu mpamvu dukunze guca iruhande kand ikomeye.
Iyo ibibazo bigeze muburezi birakwama. Tekereza igihe gishyize cabinet yemeje umushinga w'itegeko rishyiraho sitati yihariye y'abarimu. Habuze iki ngo isohoke mugazeti ya leta ?
REB ishobora kuba itekinika. Muri Kanama 2015 yavugaga ko ibitabo bishya bijyanye na competence based curriculum bizaba Bihari muri Mutarama 2016 mumyaka itangira icyiciro. Ikibabaje ni uko umwaka urangiye amasomo menshyi mwarimu yigisha ibyo yishakiye. Ingero muri S1 nta gitabo cya Literature in English, nta English, Entrepreneurship, History, ....Uko bigaragara aba bana baziga muri S2, banarangize S3 abarimu birwanaho kuko n'amasomo ibitabo byashoboye kuboneka byaje mugihembwe cya kabiri bityo ntibyakoreshejwe neza.
Njye ikibazo nkibona mu gutesha agaciro Mwarimu. Kuva navuka kugeza ubu (mfite imyaka 40) nagiye mbona abantu bajya kwigisha ngo kuko babuze akandi kazi. Nukubera iki ? ubwo se akazi uzajya gukora kuko wabuze akandi ubwo uzagakorana umurava !!!!! Abantu bose barangiza muri KIE bajya mu burezi nyuma y'imyaka nibura 2 baba bamaze birirwa bashakisha akazi katari muburezi bakabura bakabona kujya kwigisha. Mwarimu nahabwa agaciro byose bizashoboka
Urakoze cyane Teacher we ! Nibyo koko ikibazo gihari ni icy'imyigishirize, ntabwo ari ikibazo cy'imyigire. Ntabwo bishobora kumvikana ukuntu umunyeshuli yakwitabira adasiba ishuli yicara imbere ya mwalumu ngo abure kwumva ibyo yigishwa ! Nibyo ko ko ubivuze ukuri rwose ko abana bazarushaho gutsinda cyane nibarya bagahaga, ariko ibyo bisa nk'aho biri kugenda bijya mu buryo. U Rwanda ni kimwe mu bihugu bifite ibiyaga bigari ndetse n'imigezi myinshi, niyo mpamvu iby'ubuhinzi n'ubworozi nkwijeje ntashidikanya ko bigomba kubonerwa umuti . Nitwinjira mu bihe by'izuba ryinshi, tuzayobya imwe mu migezi dufite ariko twuhire. Umuriro w'amashanyarazi nawo mbona uri gukwirakwira mu Rwanda rwose, mbona no mu byare by'inyoni uzanyuramo rwose. UBUREZI INKINGI Y'ITERAMBERE RIRAMBYE.
Ikibazo kiri mu burezi, si ikibazo cy'imyigire, ahubwo ni ikibazo cy'imyigishirize. Imfashanyigisho zitegurwa na REB/MINEDUC ni nziza rwose kuburyo uburezi bwagateye imbere ndetse cyane. Ariko imyigishirize niyo iteje ikibazo gikomeye. Ni ngombwa ko abarezi bashyira imbere ubunyamwuga bwabo, bakabubyaza umusaruro. Njyewe njya kwiga uburezi sinigeze nibaza ngo ese nzahembwa angahe, nzayamaza iki ; oya. Ahubwo nabwize(uburezi) nshaka gushyira imbere uburezi, ku buryo u Rwanda mu myaka iri imbere ruzaba rufite abanyabwenge nk'uko natwe tubufite. Ikindi gikomeye kandi mukubangamira uburezi, u Rwanda ruracyari mu nzira y'amajyambere ; nihaboneka ingufu z'umuriro ku bigo by'amashuli byose hanyuma na ministeri y'ubuhinzi n'ubworozi ikarimbura ikibazo cyo kujya ku ishuli k'umwana ashonje tuzaba twasubijwe !
Umunyamakuru Shyaka Kanuma wafashwe atorotse yasabiwe kuburana...
Abayobozi b’ibigo by’amashuri bane bafunzwe bakekwaho kunyereza arenga...
Bane bafunzwe bazira ubufatanyacyaha mu bujura bw’inzitiramubu zigenewe...
Mu Ishuri rya Polisi y’u Rwanda ry’i Gishari hatangijwe amahugurwa ku...
[AMAFOTO] : IBIKORWA BY’INGENZI BYA POLISI Y’U RWANDA MU MWAKA WA...
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...
14-01-2017br>
Press Conference : Intambara yongeye kurota hagati ya Donald Trump...
13-01-2017br>
Uko Kigeli bashakaga kumutabariza muri Portugal, n’ uko yazanywe mu Rwanda...
13-01-2017br>
Mugihe twiturije Abanyapolitiki n’Abaherwe barategura aho bazahungira
12-01-2017br>
Amahano : Umwami wimikiwe ishyanga


c: text/html

text:
“Ariko nitwatura ibyaha byacu, ni yo yo kwizerwa kandi ikiranukira kutubabarira ibyaha byacu no kutwezaho gukiranirwa kose.” – 1 Yohani 1:9
Abantu benshi bakunda Imana ariko bumva ari abanyabyaha cyane kuburyo badakwiriye imbabazi z’Imana. Akenshi twibwira duti : ”Imana iranyanga” . Ibyo sibyo kuko Imana iradukunda cyane.
Niba muri ababyeyi, murabyumva ko nubwo umwana yakora amakosa urukundo rw’umubyeyi ruhoraho kandi ntirwahinduka. Urukundo rw’Imana ni uradashira kuri twebwe.Imana ishaka kutweza ibyaha byacu. Imana ishaka ko duhinduka bityo ntabwo izigera ireka kutubabarira ibyaha byacu.
Icyo dukwiriye gukora ni ukwihana, tukaba abanyakuri imbere yayo nayo izadufasha. Ntidutinye kuyibwira ibyaha byacu kandi twicuze bivuye k’umutima nayo izatubabarira kandi tube abera imbere yayo.
Tuzirikane aya magambo dusanga muri Yohana 15:5 hagira ati : “Ni jye muzabibu, namwe muri amashami. Uguma muri jye nanjye nkaguma muri we, uwo ni we wera imbuto nyinshi, kuko ari nta cyo mubasha gukora mutamfite.”
Tubwire Imana ibibazo byacu,twihane tubikuye ku umutima nayo izadufasha.

robotstxt: allowed

filter: keep


text:
Rwanda : Abanyarwanda barashishikarizwa kugira umuco wo gusoma
Hamwe mu masomero y’amashuri ibitabo babibika mu makarito N’ubwo u Rwanda rugaragaza intambwe rumaze gutera mu guteza imbere uburezi haba mukorohereza abana kwiga amashuri abanza n’ayisumbuye More...
Gatsibo urubyiruko rwitabiriye itorero rwize umuco, gukunda igihugu n’imyitwarire
Urubyiruko rurangije amashuri yisumbuye mu karere ka Gatsibo rwishimira kuba rwarateguriwe itorero kuko rwashoboye kwiga indangagaciro z’umunyarwanda kandi rukamenya icyo rusabwa nk’abanyagihugu.  Nk’uko More...


text:
mar.
21
août
2012
ISOMO RYA MBERE
Isomo ryo gitabo cy’Umuhanuzi Ezekiyeli (Ezk 24, 15-24)
15Uhoraho ambwira iri jambo ati 16“Mwana w’umuntu, dore ngiye kukugwa gitumo nkwambure uwashimishaga amaso yawe, ariko rero ntuzaboroge, ntuzarire cyangwa ngo usuke amarira. 17Uzaganye bucece, ntuzajye mu cyunamo nk’uwapfushije; ahubwo uzatamirize igitambaro cyawe mu mutwe, wambare inkweto zawe mu birenge; ntuzipfuke ubwanwa kandi ntuzarye umugati uzaniwe n’abaturanyi.” 18Nabwiraga rubanda mu gitondo, nuko nimugoroba umugore wanjye arapfa, maze bukeye bw’uwo munsi mbigenza uko nari nategetswe. 19Nuko rubanda barambaza bati “Mbese ntiwadusobanuriza icyo ibyo ukora bishaka kuvuga ?” 20Ndabasubiza nti “Uhoraho yantegetse kubwira umuryango we Israheli nti 21‘Nyagasani Uhoraho aravuze ngo : Dore ngiye guhindanya Ingoro yanjye, yo yabateraga kwiratana imbaraga zanyu, ikaba ibyishimo by’amaso yanyu n’amizero y’imitima yanyu, maze abahungu banyu n’abakobwa banyu mwatereranye bazicishwe inkota. 22Ubwo rero namwe muzigana Ezekiyeli: ntimuzipfuka ubwanwa, ntimuzarya umugati muhawe n’abaturanyi, 23muzagumana ibitambaro byanyu mu mutwe n’inkweto zanyu mu birenge, ntimuzaboroga kandi ntimuzarira. Muzacika intege kubera ibicumuro byanyu, buri muntu aganye kubera ibyago bya mugenzi we. 24Ezekiyeli azababera ikimenyetso, naho mwebwe muzakora nk’ibyo yakoze. Nuko igihe ibyo bizaba byabaye, muzamenye ko ndi Nyagasani Imana.’ ”
INDIRIMBO (Ivugururamategeko 32, 6ac.18, 19-20ab, 21)
Inyik/ Mana, Mubyeyi wacu, twarakwibagiwe !
Mbe bwoko bw’ibipfapfa, mbe bwoko bw’abanyabwenge buke !
Uhoraho si we so wakubyaye, si we wakuremye ?
Urutare ukesha kubona izuba ntukirwitaho,
wibagiwe Imana yakubyaye.
Ibyo Uhoraho yiboneye byamuteye kuzinukwa :
abahungu be n’abakobwa be baramurakaje.
Nuko aravuga ati “Ngiye kubahisha amaso,
nzarebe iherezo ryabo uko rizamera.
“Bambangikanyije n’ibitari Imana nyakuri,
barandakaza bayoboka ibigirwamana by’amanjwe bishakiye.
Nanjye nzababangikanya n’ikitari umuryango nyakuri,
mbagirire nabi nkoresheje ihanga ritagira ubwenge ! ”
IBANGONDIRIMBO RIBANZIRIZA IVANJILI (Mt 5, 3)
Alleluya Alleluya.
Hahirwa abakene ku mutima,
kuko Ingoma y’ijuru ari iyabo.
Alleluya.
IVANJILI
+ Matayo (Mt 19, 16-22)
Muri icyo gihe, 16umuntu yegera Yezu aramubwira ati “Mwigisha, ngomba gukora iki cyiza kugira ngo ngire ubugingo bw’iteka ?” 17Yezu aramusubiza ati “Utewe n’iki kumbaza ikiri cyiza ? Umwiza ni umwe gusa. Ariko niba ushaka kugera mu bugingo, kurikiza amategeko.” 18Undi aramubaza ati “Ni ayahe se ?” Yezu ati “Ntuzice, ntuzasambane, ntuzibe, ntuzabe umushinjabinyoma, 19jya wubaha so na nyoko, kandi jya ukunda mugenzi wawe nk’uko wikunda.” 20Uwo musore aramubwira ati “Ibyo byose ko nabikurikije, ni iki kandi nshigaje ?” 21Yezu aramubwira ati “Niba ushaka kuba intungane, genda ugurishe ibyo utunze, ibivuyemo ubihe abakene maze uzagire ubukungu mu ijuru; hanyuma uze unkurikire.” 22Umusore yumvise iryo jambo agenda ababaye, kuko yari atunze ibintu byinshi.


text:
Politiki : Ishyaka RDI - Rwanda Rwiza ryatangaje amazina y’abagize inzego z’Ubuyobozi bwaryo
Ku cyumweru kuwa 22 Gashyantare 2015, inama y’ubuyobozi bwa RDI-Rwanda Rwiza yarateranye, iyobowe na Prezida w’Ishyaka, Nyakubahwa Faustin Twagiramungu. Mu ngingo zasuzumwe, harimo izi zikurikira :
-Amakuru agezweho, cyane cyane ayerekeye ikibazo cy’impunzi z’Abanyarwanda, ari iziri muri Kongo, ari n’izibarizwa mu bindi bihugu.
-Kungurana ibitekerezo ku mushinga w’amategeko azagenga Urubyiruko rwa RDI.
-Kongerera ingufu inzego z’Ubuyobozi bw’Ishyaka, hashyirwa mu myanya Abayobozi bashya cyangwa abasanzwemo, bakomeje kugirirwa ikizere.
A.Ku byerekeye ikibazo cy’impunzi z’Abanyarwanda, inama yishimiye kandi ishyigikira byimazeyo imyanzuro ikubiye mu nyandiko Impuzamashyaka CPC yashyize ahagaragara tariki ya 11 Gashyantare 2015, cyane cyane ahavugwa ibi :
CPC yemera ko umuti nyawo ari uzavanaho impamvu nyamukuru itera ubuhunzi, ni ukuvuga Ubutegetsi bw’igitugu bwa Prezida Kagame n’ishyaka rye FPR-Inkotanyi, bumaze imyaka irenga 20 bukandamiza Abanyarwanda. Koko rero, igisubizo gihamye kigomba gushakirwa mw’ishyirwaho ry’Ubutegetsi bugendera kuri demokarasi mu Rwanda, bushingiye kuri politiki y’amashyaka menshi, kandi bwubahiriza amategeko, aho buri wese afite uburenganzira busesuye, cyane cyane ubwisanzure bwo kuvuga icyo atekereza, yabikora ku giti cye, cyangwa yifatanyije n’abandi mu mashyirahamwe anyuranye, harimo n’amashyaka ya politiki.
CPC isanga kandi muri iki gihe ikihutirwa ku muryango mpuzamahanga, atari ugushyira FDLR ku nkeke n’igitutu cyo kuyigabaho ibitero bya gisilikare, ahubwo ari ugufatira Prezida Kagame na Leta ye, ibyemezo bihamye byatuma bemera, nta kujenjeka, imishyikirano n’abatavuga rumwe n’Ubutegetsi bwa FPR-Inkotanyi.
B.Ku byerekeye amategeko azagenga Urubyiruko rwa RDI, inama yishimiye icyo gikorwa cyatekerejwe na bamwe mu basore n’inkumi bayobotse ishyaka RDI-Rwanda Rwiza, bakaba bariyemeje gukangurira bagenzi babo kugira ijambo mu mpaka za politiki zerekeye imiterere y’u Rwanda rw’ejo. Birashimishije kandi kubona Urubyiruko rwa RDI rwariyemeje gukora ibishoboka byose kugira ngo impaka zigibwa, zibande ku bibazo bijyanye n’igihe tugezemo, ariko hashyizwe imbere amahame n’indangagaciro ishyaka RDI rikomeyeho, nk’ukuri kw’amateka y’igihugu cyacu, ubwisanzure bwa buri wese, n’ubutabera buzira ubusumbane no kudahana ibyaha. Inama yijeje Abasore n’Inkumi ba RDI, aho bari hose, ko Ishyaka ritazahwema kubatera inkunga mu gusakaza ibitekerezo byabo ku rubyiruko rushyigikiye impinduka kandi ruharanira ko Ubutegetsi bw’igitugu bucibwa burundu mu Rwanda.
C.Ku byerekeye Ubuyobozi bushya bwa RDI, inama yishimiye ko ishyirwa mu myanya ryashingiye ku ngingo zifatika, zirimo ubushobozi, ubwitange n’ubwitonzi, kandi hazirikanywe ko Urubyiruko n’Abategarugori bagomba kugira uruhare rugaragara mu bitekerezo n’ibikorwa byose by’Ishyaka. Mu binjijwe mu nzego z’ubuyobozi n’abazisanzwemo bakomeje kugirirwa ikizere, twatangaza aba bakurikira :
1. Abayobozi bakuru
1.1. Prezida : Twagiramungu Faustin
1.2. Umunyamabanga Mukuru : Mbonimpa Jean-Marie
2. Abahuzabikorwa
2.1. Ushinzwe Afurika y’amajyepfo : Uwineza Vincent
2.2. Ushinzwe Uburayi : Rukundo Alphonse
2.3. Ushinzwe Amerika y’amajyaruguru : Bimenyimana Albert
3. Abakuru ba za Komisiyo
3.1. Mu byerekeye imibereho myiza n’iterambere : Mukamwiza Marie
3.2. Mu byerekeye amakuru agenewe rubanda : Ntakirutimana Faustin
3.3. Mu byerekeye Ubukangurambaga bw’Urubyiruko: Habincuti Aimé
3.4. Mu byerekeye Ikoranabuhanga n’Ibidukikije : Bélise Gakwaya
3.5. Mu byerekeye umutekano n’iperereza : Major Kanyamibwa Jacques
3.6. Mu byerekeye Ubukangurambaga bw’impunzi n’itahuka ryazo : Umutoni Solange
4. Abajyanama
4.1. Mu bya politiki : Kayibanda Hildebrand
4.2. Mu by’amategeko n’ubutabera : Kubwimana Jacques
4.3. Mu by’imikoranire y’ishyaka n’andi mashyirahamwe : Kubwimana Etherne
Mu gusoza inama, Prezida w’Ishyaka yashimiye abayitabiriye hamwe n’abandi barwanashyaka ba RDI, umutima ukunda igihugu badahwema kugaragaza. Yashishikarije Abayobozi bose b’Ishyaka gukaza umurego mu kuryitangira, bagacengeza batarambirwa ibitekerezo bya RDI mu Banyarwanda b’ingeri zose, cyane cyane mu rubyiruko. Yibukije ko politiki nyayo ari ishingiye kw’isesengura ry’amateka, kandi igaha ijambo Abasore n’Inkumi kugira ngo bagire uruhare rugaragara mu gutegura ahazaza heza, bityo bakazaba mu gihugu kirangwa n’ubumwe bw’abagituye, mu mutuzo n’ubwisanzure bwa buri wese, bagatunga, bagatunganirwa.
Yongeye gutsindagira ko ubufatanye n’andi mashyaka ari ngombwa, kugira ngo abaharanira koko ko ibintu bihinduka mu Rwanda bahurize hamwe ingufu zizatuma bagera ku ntego yo gusezerera bidatinze, Ubutegetsi bw’igitugu bwa FPR-Kagame bukomeje gukandamiza Abanyarwanda.
Bikorewe i Sion (Suisse), kuwa 23 Gashyantare 2015
Mbonimpa Jean Marie (sé)
Umunyamabanga Mukuru wa RDI


text:
Inshingano ikomeye Imana yahaye abakristu ni ukugeza ku bantu Ubutumwa bwiza bwa Yesu Kristu, ariko uburyo ubwo butumwa bugezwa ku bantu buratandukanye. Hari ababujyana mu buryo bw’iterabwoba .
UBUGINGO.COM yegereye Pastor Vincent de Paul Nsengimana (Pastor Viva), agira icyo avuga kuri bene ubu buryo bwo kugeza Ubutumwa bwiza ku mahanga yose, anagira inama aha abakristu y’uko bakwiye kubwira abantu inkuru nziza ya Yesu Kristu.
Yibutsa abakristu ko Imana ari Umugwaneza. “Umuntu yakoze nabi, Birumvikana ko Imana itamutumaho ngo ‘nguhaye umugisha’ ahubwo yamutumaho imusaba kuva muri iyo nabi. Ariko uko Imana ikora, ni uburyo bw’ubugwaneza. Yesu ni umugwaneza kandi aroroheje mu mutima.”
“Bene Data, umuntu niyadukwaho n’icyaha, mwebwe ab’Umwuka mugaruze uwo muntu umwuka w’ubugwaneza, ariko umuntu wese yirinde kugira ngo na we adashukwa.”Abagalatiya 6:1. Yifashishije iri Jambo, Pastor Viva avuga ko kuba umuntu yakoze icyaha, bitavuze ko Imana irahita imwica.
“Hari aho wumva abantu baba bakiri abana mu Mwuka, cyane cyane abavuga ko berekwa (nemera ko kwerekwa ari imano iva ku Mana), usanga iyo bihanisha umuntu bavuga bati ‘niyihane, natihana Imana iramucishamu idirishya’. Iryo ni iterabwoba, kandi Imana si iy’iterabwoba.”
“Bibiliya itubwira guhugura bene uwo muntu mu bugwaneza. Ntabwo umuntu yihanishwa nuko bamubwiye ko natihana Imana imwica, kuko yashobora kumwica igihe ari kugikora. Icyo mbona ni uko Imana ikunda abanyabyaha, uretse ko idakunda icyaha.”


text:
Iyo ushakishije icyo iri zina risobanura usanga bivuga ‘ umuntu ugenda buhoro’ cyangwa se ‘inkombe’.
Hamwe bandika Sabreana, Sabreanah, Sabreane, Sabreen, Sabreenah, Sabreene, Sabreina, Sabrene, Sabriena, Sabrin, Sabrinas, Sabrinia n’ukundi gutandukanye
Bimwe mu biranga ba Sabrina
Sabrina usanga ari umuntu ukundwa, uzi gusabana no kubana n’abandi kandi witabira ibirori cyane.
Aho ari hose akunda ubuzima bworoshye, ntabwo akunda umuntu umutegeka cyangwa se ngo amushyireho igitutu.
Azi gucunga ifaranga ntabwo atagaguza ahubwo aba yapangiye buri kintu cyose ari bukore. Ubucuruzi buramuhira , kandi kubera ko akundwa n’abantu benshi nta kintu akora ngo cyange.
Iyo umukoreshereye amakosa umujinya we uba hafi agahita akugaragariza amarangamutima ye yose.
Akunze kwiga iby’ubukungu, ubujyanama, amategeko n’ibindi bituma ahura n’abantu benshi.


text:
Nubwo ku mutima ari kure ariko Imana izi gusoma inyuguti zihanditse!
O Lord, you have examined my heart and know everything about me! Psalm 139:1 Uwiteka warandondoye uramenya!Zaburi 139:1
Ku mutima ni kure, nta muntu ubasha kumenya ibirimo, ariko Imana imenya ibirimo. Dawidi we yarabisobanukiwe neza,bityo aravuga ngo Mana uranzi, uzi ibiba mu mutima wanjye.
Hari umuhanga ( Philosophe) ngo wigeze gufata itara ryaka ku manywa ngo akajya agenda amurika ahantu hose, bamubaza ibyo arimo, ngo akababwira ko arimo gushaka umuntu! Ati umuntu nanubu sindasobanukirwa uwo ariwe! Ariko nta yindi mpamvu, nuko nubwo waba umuhanga, ku mutima ni kure. Ati umuntu ukubwira ko wambaye neza, ni nawe umara gutambuka akagukoba, ugushimira, ninawe ukugayira mu bandi, uwitonze wenda mu bigaragara, ni nawe ushobora gufata umuntu akamuniga, ariko ngo byose, byihishe mu mutima, aho njye ntareba , ariko ngo Imana ni umuhanga mu kumenya ibiwurimo. Ubwose uretse Imana yonyine, ninde wundi wamenya ibiri ku mutima!!!!
“Ubu bwoko binshimisha iminwa, ariko imitima yabo imba kure” Mat 15:8 “These people honor me with their lips, but their hearts are far from me”
“Niko muri namwe, inyuma mugaragarira abantu muri abakiranutsi, ariko mu mutima mwuzuye uburyarya n’ubugome” Mat 23:28 ‘Outwardly you look like righteous, but inwardly, your hearts are filled with hypocrisy and lawlessness”
Aya magambo arakomeye cyane kuko avangura ibigaragarira abantu n’ibyihishe mu mutima hahandi hatamenywa n’abantu. Imana itugirire neza
Icyimbabaza cyane nuko ngo uwo mutima utamenywa n’abandi ngo urusha ibindi byose gushukana kandi ngo ibibi byose niho bituruka “ Kuko mu mutima ariho haturuka ibitekerezo bibi: kwica no gusambana no guheheta, kwiba no kubeshyera abandi n’ibitutsi” Mat 15:19
Imana itugirire neza. Umuririmbyi amaze gusobanukirwa ibi byose araririmba ngo “ Ayiii Mana ndondora umenye ibyo nkora byose, werekane uko ndi kose, ntifata uko ntari. Ati ndondorera uyu mutima, ni wowe ushobora kugaragaza ibiwurimo mu bwihisho bwawo. Arangiza asenga ngo Imana imuhe umutima ukangutse uzinukwa ibyaha! Imana ishimwe!
Nanjye ndifuza ko Imana yampishurira ibiri mu bwihisho bw’umutima wanjye kandi ikambabarira ibirimo bitayishimishije kandi namwe niko mbifurije. Imana idusure
Ibihe byiza


text:
Shishoza neza mu mahitamo yawe
“Luka 10:30-34” Iyi nkuru ni iy’umugani Yesu yaciriye abigishwa be ndetse n’abigisha mategeko nyuma y’aho bamugeragezaga bamuza ibibazo bitandukanye, “Bati wakora iki kugirango ubone ubugingo buhoraho? Bati mugenzi wawe ninde”?
Muri uyu mugani yavuzemo amazina agera kuri 6, ariyo:
i. Umuntu
ii. Yerusalemu
iii. Yeriko
iv. Abambuzi
v. Umulewi n’Umutambyi
vi. Umusamariya mwiza
Reka nyavugeho gato natangiramo ubutumwa bw’’ihishurirwa nakuyemo!
YERUSALEM: Isobanuye ngo ni Urufatiro rw’amahoro/Imana (Foundation of peace/God).
Mu mateka bakavuga ko Yerusalemu yari ahirengeye
Bibiliya itwereka ko amahoro nyayo aba muri Yesu, kuko muri Yesaya yitwa Umwami w’amahoro, Mu yandi magambo kuba muri Yerusalemu bisobanuye cg bigereranywa no kuba mu gakiza/mu Mana
YERIKO: Isobanuye impumuro
Mu mateka bakavuga ko yari mu mubande hafi y’inyanja
Inyanja rimwe na rimwe isobanura isi, Mu yandi magambo, kuko Yeriko yari hafi y’inyanja yagiraga impumuro y’isi (inyanja)
Inkuru twasomye iravuga ngo umugabo yarimo ava I Yerusalem AMANUKA ajya Yeriko.
* Mu yandi magambo yavaga ku urufatiro rw’amahoro ajya ku mpumuro y’isi.
* Yavaga mu Mana ajya mu by’isi
*Yavaga mu gakiza ajya mubinezeza by’akanya gato.
*Yajyaga kumva uko ab’isi babayeho, etc.
*Yajyaga gushakira amahoro aho ataba.
Ngo yahuye n’Abambuzi baramwambura, baramukubita bamusiga yenda gupfa.
* Abambuzi ndabagereranya na satani/umwanzi, Bibiliya itubwira neza ko Nta kindi cyazanye umwanzi uretse kwiba, kwica no kurimbura (Yohana 10:10)
Umwanzi atwiba ate? Iyo ashyize igitekerezo kibi muri wowe, maze akakumvisha ko ari cyiza, nawe ukacyita icyawe nyamara ari icya satani. Aha ndabaha urugero : Yesu ya arimo kwigisha abigishwa be uburyo akwiriye kubambwa, Maze satani azanira igitekerezo Petero ati: mubwire ko ataribyo ko abambwa ndetse ko uzarwanya uzashaka kumubamba, Nuko Petero kubwo kudashishoza mu mahitamo y’ibitekerezo n’ibyemezo ahita yita igishuko cya satani nk’igitekerezo cye ndetse abibwira na Yesu.
Iyo ukomeje muri ayo mahitamo mabi, Satani arakwica, mu yandi magambo arakugusha, ukagwa mubyaha, Nyuma wapfana ibyaha akaba aranakurimbuye.
Ariko Imana ishimwe ko uwo mugabo atapfuye. Bibiliya iti: Umukiranutsi wanjye naho yagwa ntazarambarara. Iyo ukomeje gusoma Luk 10: 31-32 “Nuko Umutambyi amanuka muri iyo nzira amubonye arakikira arigendera, N’umulewi nawe atyo.
Dore impamvu (Umutambyi n’Umulewi) bamubonye bakigendera, ni uko nabo barimo bamanuka bajya Yeriko, Nta munyantege nke ubwiriza undi, Kandi nta rwego umuntu ageraho satani atamushukiramo
Hari abakozi b’Imana benshi dufite mu matorero yacu, ndetse turanabemera cyane kubw’impano bafite n’inshingano ariko mu mitima yabo bari munzira bamanuka babjya I Yeriko, Ibinezeza by’isi byabatwaye imitima, Ubujura, uburiganya, ubusambanyi, n’ibind…i Baba mu rusengero ariko imitima yabo yuzuyemo irari na kamere ry’iby’isi.
Niba nawe wumva umeze utyo ukeneye Umusamariya mwiza, Umusamariya mwiza ndamugereranya na Yesu. Yohana 10:10 Ngo “ ariko Yesu yazanywe no kugirango zibone ubugingo kandi bwinshi.
Luk 10: 33. Ngo Umusamariya mwiza yari ari mu rugendo, amubonye amugirira impuhwe, n’uko aramufata aramupfuka, amwomoza amavuta ya Elayo, Ayo mavuta niyo yongera guhembura ubusabane bwawe n’Umwami wawe
Ikitonderwa: Ukeneye amavuta mashya buri munsi, nk’uko Dawidi yahoraga ayifuza muri Zaburi ya 92 kugirango ashobore kunesha ibishuko n’amajwi y’umwanzi atuma tugira amahitamo mabi, ajyanye n’irari ry’iby’iyi si, Ifashishe iteka Umwuka Wera mumahitamo yawe.
Imana iduhane umugisha. Peter Gervais Bushayija (bushpet@hotmail.com)


text:
Jan 29, 2016 Adolphe Mitali Ubuhamya 0
Elaine ni umwe mu baramyi ba Satani waje kubohorwa na Dr Rebecca Brown, umugangakazi Imana yahamagariye kubohora abari mu minyururu ya Satani, bagenda biyongera cyane muri Leta Zunze Ubumwe z’Amerika.
Aho ngaho mu gace Rebecca Atuyemo, ngo hari umuryango w’abaramyi ba Satani(satanistes), bitwa Fraternite,(nibaza niba ntaho bahuriye na Illuminati, ariko Nkuko Rebecca abivuga, ngo aba bagenda bagira amazina atandukanye, bitewe n’aho baherereye), abo rero ngo baramya Satani, bakamutambira n,ibitambo ku buryo bajya bica abantu bakabagira ibitambo. Elaine rero we yari yarazamutse mu ntera agera ku rwego rwo kuba Umupadirikazi (pretresse), wa Satani.
Nkuko tubibona mu gitabo Rebecca yanditse, “Il est venu liberer les captifs”, uyu Elaine atumwe na Satani yari yaragerageje kenshi kwica Rebecca ariko birananirana, kugeza igihe Rebecca ahubwo, ku bw’imbaraga z’Imana ariwe waje kubohora Elaine, amuhindurira gukorera Yesu, ibintu byarakaje Satani bitavugwa.
Mbere ariko yuko Elaine akizwa, yaje gutoranywa kuba umugore wa Satani kuko aho muri Amerika Satani mu bapadirikazi be aba afitemo abagore batandukanye(Ndabizi biraruhije kubyemera, ariko hari ibintu byinshi tutazi mu isi y’umwuka) Elaine rero niwe witangira ubuhamya bw’ukuntu yarongowe na Satani, avuga uko byagenze, uburyo yari yateguwe, yarimbijwe nyine nk’umugeni, n’ukuntu Satani yaje yafashe isura y’umusore w’uburanga buhebuje.
Elaine asobanura neza n’uburyo habaye igikorwa cyo guhuza ibitsina, aha ngaha si ngombwa kujya mu busobanuro bwose, gusa nkuko Elaine abivuga, nuko nta cyiza yigeze abona mu gukorera Satani, ahubwo ko ari imibabaro yakuyemo gusa. Elaine tubona ko nyuma yaje gukizwa, ariko byaragoranye, Satani aramuhiga, habaye intambara ndende hagati ya Satani, abakozi be barwanya Rebecca, bashaka kumwica we na Elaine, ariko nyuma Yesu arabaneshereza.
MITALI Adolphe
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Si ku bw’amaboko, si kubw’imbaraga ahubwo ni ku bw’Umwuka wanjye”
Si ku bw’amaboko, si kubw’imbaraga ahubwo ni ku bw’Umwuka wanjye”
Zakariya 4: 6-7 Aransubiza ati “Ijambo Uwiteka atumye kuri Zerubabeli ngiri ati ‘Si ku bw’amaboko kandi si ku bw’imbaraga, ahubwo ni ku bw’Umwuka wanjye.’ Ni ko Uwiteka Nyiringabo avuga“Wa musozi munini we, wiyita iki? Imbere ya Zerubabeli uzaba ikibaya….
Tugendeye ku bitabo bitandukanye nk’icy’umuhanuzi Hagayi na Ezira, Zerubabeli yari mwene Sheyalutiyeli, akaba yari umwe mu bayoboye abayuda, avugwaho byinshi ariko cyane cyane avugwa kuba yaragize ishyaka rikomeye mu iyubakwa ry’inzu y’Imana yari yarasenywe na Nebukadinezali Umukaludaya umwami w’i Babuloni (Ezira 5:12), nyuma y’ingoma zitandukanye uyu murimo wo gusana urusengero uhagaritswe we na Yosuwa w’umutambyi n’abo bafatanyaga ntibacike intege, batangiye kurusana kugeza ku ngoma ya Dariyo aho iyi nzu yubatswe byemewe ikarangira.
Zerubabeli Yahawe n’Imana isezerano rikomeye, rigira riti “Si ku bw’amaboko kandi si ku bw’imbaraga, ahubwo ni ku bw’Umwuka wanjye” Zekariya 4:6, Intege nke za Zerubabeli imbere y’Imana ntizari ikibazo, kuko Imana yashyize muri we umwuka wayo, Imana imaze kubona ishyaka afite ryo kuyikorera na bagenzi be yarabanezerewe, ikomeza ibabwira amagambo y’ibyiringiro iti : Ariko rero komera Zerubabeli we, ni ko Uwiteka avuga, kandi nawe ukomere Yosuwa mwene Yosadaki umutambyi mukuru, mukomere namwe bantu mwese bo mu gihugu, kandi mukore kuko ndi kumwe namwe, ni ko Uwiteka Nyiringabo avuga, nk’uko isezerano nasezeranye namwe riri mu gihe mwavaga muri Egiputa, Umwuka wanjye akaba ari muri mwe, ntimutinye.’(Hag 2:4)
Uyu munsi ibihagaritse imitima y’abana b’Imana ni byinshi ariko ndababwira ngo mukomere, gukurwaho kwabyo si kubw’imbaraga zanyu ahubwo ni kubw’imbaraga z’umwuka w’Imana uri muri mwe, kuva muvuye muri egiputa y’ibyaha hari imbaraga z’umwuka wera Imana yashyize muri mwe, izi zibasha kuvuguruza imigambi ya Satani. Nk’uko itara ryaka ritazima ryuzuye amavuta y’ibiti by’umwimerere atarakozwe n’amaboko y’abantu, niko imbaraga z’Imana ishobora byose zibasha gukorera muriwe cyangwa mu maso yanyu ibirenze ibyo mwibwira, ntizitangirwa kandi ntizihagarikwa n’ikintu icyo aricyo cyose.
Ese ubundi uri inde wo kwirata imbaraga zawe, ndetse nta n’icyo washobora atari Imana igushoboje, Imisozi iri imbere yawe nibyo koko irarumbaraye ndetse kubwawe urabona utazi iherezo, ariko humura Yesu ni muzima kandi aracyakora imirimo, erega byose bishobokera Uwizeye, “ Mbese mvuge kindi ki? Igihe cyandenga mvuze ibya Gideyoni n’ibya Baraki, n’ibya Samusoni n’ibya Yefuta, n’ibya Dawidi n’ibya Samweli, n’iby’abahanuzi -1 Abami 2.11; 1 Sam 1.1-25.1, baheshejwe no kwizera, gutsinda abami, no gukora ibyo gukiranuka no guhabwa ibyasezeranijwe, no kuziba iminwa y’intare, no kuzimya umuriro ugurumana cyane, no gukira ubugi bw’inkota no gukurwa mu ntege nke bagahabwa imbaraga nyinshi, no kuba intwari mu ntambara no kunesha ingabo z’abanyamahanga” (Abaheb11: 32-34)
Hagarara mu kwizera uhangare imisozi ikuri imbere, kubw’imbaraga z’ishobora byose irahinduka ibibaya…Zerubaberi yarwanye urwe nyamara nawe nanjye ntitworohewe, “Wa musozi munini we, wiyita iki? Ese ugira ngo ibyagereranwa n’imisozi ku buzima bwacu si byinshi ? Ariko Twishingikirije ku ijambo rwavuzwe n’ishobora byose ko izaturengera, kura amaso kubyo wari wishingikirije ho utumbire Yesu, we banze ryo kwizerwa, we cyambu kiduhuza n’Imana, urabona imbaraga z’Imana, nta kiyinanira, wicibwa integer n’uwo uriwe, icyo ukora, umuryango uvukamo cyangwa uburemere bw’ibiguhagaze imber, Si ku bw’amaboko yawe , si kubw’imbaraga zawe ahubwo ni ku bw’Umwuka Uwiteka”. Murakoze mbifurije kurengerwa n’Imana ishobora byose
Ernest RUTAGUNGIRA


text:
Mbese umwari yakwibagirwa ibyo arimbana, cyangwa umugeni ibyambarwa bye? Nyamara abantu banjye banyibagiwe iminsi itabarika. Yeremiya 2:32
Aha Imana yabazaga Abisirayeli, itanga urugero ku mwali n’umugeni. Mu bisanzwe umwali yiyitaho, mbere yo gusohoka mu nzu abanza kwireba wese niba nta kantu katamubereye kamuriho kugira ngo atagaragara nabi ageze hanze.
Umugeni we ni ibindi kuko nawe aba agizwe n’ibyo yambara ntashobora na gato kubyibagirwa niho umutima we uba uri.
Imana imaze gutanga izi ngero ibabazwa cyane n’ukuntu abo bantu bayo batabasha kuyigira iya mbere kandi bayitirirwa. Imana iravuga ngo abantu bayo bayibagirwa iminsi itabarika.
Umuntu ashobora kwibaza mu gihe yagira nk’imyaka 70, akayigabanya mu bintu yagiye aha umwanya yasanga uwo yageneye Imana ushobora no kuba uwa nyuma.
Ni kenshi Imana isaba abantu bayo ko bayiha umwanya wa mbere mu buzima bwabo. Muri kamere muntu habamo intege nke zo kwibagirwa. Ni nako tudahwema gutakaza umwanya munini mu buzima bwacu dukora ibindi byo gushaka imibereho cyangwa se no mu bindi bishobora no kutaba byiza bitewe n’umuntu.
Hari n’abandi bibwira ko Imana ihabwa umwanya usagutse muri gahunda zose zawe umaze kuzikemura. Ntabwo Imana itubuza gukora gahunda zacu za buri munsi habe na gato, ariko iyo bibaye ngombwa ko umuntu ayimura akayibagirwa kubera kwihugiraho gusa bibabaza Imana.
Amasaha agize umunsi twese turayanganya nubwo gahunda zacu ziba zitandukanye. Ibi bishatse kuvuga ko nk’uko umuntu abasha kumenya ko hari ibintu aha umwanya akabipangira niko no mu buzima busanzwe umuntu akwiye guteganyiriza Imana umwanya kandi mu byo akora byose ikaba iya mbere.
‘’Ahubwo mubanze mushake ubwami bw’Imana no gukiranuka kwayo, ni bwo ibyo byose muzabyongerwa.’’ Matayo 6:33
Ni kenshi Imana yihangairiza abantu bayo kutayibagirwa ngo agire ibindi bimika mu buzima bwabo. Imana ikwiye kuba iya mbere, ijambo ryo haruguru riratanga umurongo w’uko ibintu bikwiye gukurikirana.
Harabanza gushaka ubwami bw’Imana, gukiranuka kwayo, ibindi byose tuksbyongererwa. Si byiza guhinduranya ngo ushake ibindi, Imana wayitaye kuko iragukeneye.


text:
Uko ibinyejana bigenda bitaha ibindi bitangira ni ko ubuzima bugenda buhinduka kandi warangaraho gato ugasanga amahirwe yawe agutambutseho,hari ni mvugo bavuga ngo "igihe cyahise ntikigaruka". Kugira ngo abantu bagendane n’igihe badatakaje umwanya na muto, bibasaba gukora cyane ari byo bifatwa nk’intandaro y’umunaniro no kumva umuntu ari wenyine ntabuhungiro yabona.
Ariko Bibiliya itubwira ko Imana ari yo buhungiro bwacu n’imbaraga zacu, ni umufasha utabura kuboneka mu byago no mu makuba kandi ni cyo gituma tutazatinya naho isi yahinduka, naho imisozi yakurwa ahayo ikajya imuhengeri- Zaburi 46:2-3. Imana yamaze gutegura ubuhungiro bwawe igihe ubona ugowe n’ibihe urimo.Ni yo buhungiro butanyeganyezwa kandi ni yo mbaraga zawe ntukwiye kugira ubwoba.
Bijya bibaho ko wisanga uri wenyine kandi nyamara ukeneye ushobora kugera ku byo wifuza ariko biragoye ko ugira umuntu ushobora kuguha byose cyangwa ngo agere kubyiyumvo byawe ariko Imana ni yo ukwiye gushaka kuko ni yo mwungeri wawe ukumenyera ibyo ukeneye byose. "Uwiteka ni we mwungeri wanjye sinzakena" - Zaburi 23:1.
Nubwo ubuzima bugutegeka gukora cyane ariko birakwiye ko wajya ufata igihe ukaruhuka kuko n’Imana ubwo yarangizaga kurema yararuhutse ndetse Bibiliya igaragaza ko mu minsi yawe yo gukora ukwiye kugira umunsi wo kuruhukaho - Kuva 34:21.Impamvu abantu bagira umunaniro ukabije nuko baba bivunishije cyane kandi bakihutira kugukora byinshi akenshi biba byarenze n’ubushobozi bwabo,ni yo mpamvu kuruhuka ari iby’ingenzi mu buzima.
Mu kuruhura mu mutwe ukeneye gutekereza ibintu wumva byakunezeza nk’indirimbo zituje zifite ubutumwa bwa hembura ubuzima bwawe,kujya ahantu hari ibintu nyaburanga karemano ndetse n’ibindi wumva bya kunezeza bidatandukanye n’ugushaka kw’Imana.
Ntugatinye kuko ubona uri guca mu bihe bigoye ahubwo abe ari bwo uzajya ugwiza imbaraga kuko umwanditsi wa Zaburi 23 umurongo wa 4 yagize ati ”Naho nanyura mu gikombe cy’igicucu cy’urupfu, sinzatinya ikibi cyose kuko ndi kumwe nawe, inshyimbo yawe n’inkoni yawe ni byo bimpumuriza." None se niba koko Imana iba irikumwe nawe muri byo byose ni iki kigutera ubwoba? Abantu twese tunyura muri ibyo bibaya bikomeye ariko se ahari ubwo wari wabyuka ngo usange abari mu bihe bikomeye nk’ibyo bapfuye bose?, nta yindi mpamvu usanga ukiriho nabo bariho ni uko Uwiteka Imana aba ari kumwe n’abantu be igihe cyose.
Iyo wagize ubwoba bikuyobora ku kugira umunaniro ariko iyo wagize kwizera bigufasha kuruhuka, ahari igicucu haba hari n’umucyo, kura amaso ku gicucu cy’ibiteye ubwoba urebe k’umucyo ari we Yesu Kristo.
Abantu benshi iyo bageze mu bihe bibagoye usanga bifuza kwirwanirira nyamara Imana ni yo irwanirira abayikomezaho, umwanditsi wa Zaburi ya 18:3 yagize ati ”Uwiteka ni igitare cyanjye n’igihome cyanjye kinkingira n’umukiza wanjye, Ni Imana yanjye n’urutare rwanjye rukomeye, ni we nzahungiraho, ni we ngabo inkingira n’ihembe ry’agakiza kanjye, ni igihome cyanjye kirekire." Mu yandi magambo Uwiteka Imana ni yo ngabo ikingira abamukunda.
Ese wari uziko iyo hari icyo Imana yatangiye muri wowe uba ugomba kureka Imana akaba ariyo igisohoza? Ikibazo usanga abantu bahitamo kumva ari bo babyirangiriza nyamara uwo atari umurimo wabo. Ukwiye gutegereza iyatangiye umurimo mwiza muri wowe akaba ari yo iwurangiza utirwaniye cyangwa ngo wicire izindi nzira - Abafilipi 1:6
Ntukwiye kwihererana ibyawe, ukwiye kubibwira Imana, kubisangiza abandi kugira ngo udakomeza guheranwa n’ibihe waba urimo, maze ugaharanira gutera intambwe ujya mbere aho gukomeza kwita ku munaniro,ingorane n’ibindi bihe wumva bikugoye.


text:
Pastor Martin yitabye Imana ahagana mu ma saa yine z’ijoro ku wa kane w’iki cyumweru azize uburwayi bw’umutima yari amaranye igihe. Akaba yatabarutse amaze kubagwa incuro ebyiri mu gihugu cy’ Ubuhinde.
Uyu mukozi w’Imana wari ukiri ingaragu, yakoreye Imana byimazeyo kandi nayo imukoresha by’umwihariko mu kuramya no guhimbaza aho yanditse indirimbo, araririmba, arahugura kandi atoza abatari bake kuramya Imana mu Mwuka no mu kuri.
Zimwe mu ndirimbo iyi ntwari yanditse harimo: 1.Iyo Nkugeze imbere ndatuza 2.Gwino Mwuka Wera turi imbere yawe twuzuze imbaraga 3. Ntamagambo mfite yavuga imbabazi zawe Mukiza nta kindi naguha keretse umutima wanjye Mukiza 4. Mana yanjye ndagushima kubera urukundo wankunze 5. Yego Mwami uyu munsi nemereye Umwuka gukora muri jye 6. Sinzasubira inyuma sinzareka uwo Mwami
Mu kiganiro yagiranye na UBUGINGO,COM ku murongo wa telephone, Pastor Jean Marie Ruzindana, muramu wa nyakwigendera, Pastor Butarama Martin, yatubwiye ko Martin yakijijwe akiri urubyiruko, akaba ngo yari afite umutima ukunda Imana nta buryarya ndetse ko yanagize uruhare rukomeye mu kuyikundisha abantu benshi no kuyiyegurira nta buryarya. Kugiti cye, Pastor Ruzindana avuga ko yamwigiyeho byinshi bukibiye mu bintu bitatu by’ingenzi: kuramya Imana nyabyo, gukunda Ijambo ryayo no gusenga.
Ati ”Yari umuntu ukunda gukora cyane (a hard working man), wita ku kazi ke adasize inyuma umurimo w’Imana kandi yitaga ku bantu cyane. No ku munota wa nyuma turi kumwe, twari tukivugana ibyanditswe, yari akimbwira ijambo ry’Imana.”
Pastor Jean Marie ahamya ko hari umubare munini w’abantu nawe ubwe atamenya ingano bize kuramya Imana mu kuri no mu Mwuka biciye muri Pastor Martin.
Mu bihe bye bya nyuma kuri iyi isi, ngo ntiyigeze agaragaza ububabare bw’umubiri kandi yari agiha abandi ibyiringiro mu kwizera Yesu. Pastor Jean Marie yakomeje agira ati: “Yakomezaga kugaragaza ibyiringiro, ntiyigeze ahinduka mu mvugo ye, yari acyifuza ko tuzamura ibiganza hamwe tukaramya Imana tuyishima.”
Pastor Martin Butarama yakoreye umurimo w’Imana muri Evangelical Restoration Church no muri Rwanda For Jesus. Yitabye Imana yari mu yaje mu biruhuko by’iminsi mikuru avuye Nairobi aho yari amaze iminsi akorera.
Biteganyijwe ko Pastor Martin azashyingurwa ku wa mbere w’icyumweru taliki 11 Mutarama i Rusororo.
Ikiriyo kirimo kubera mu mudugudu wa Kabuga Estate I Kabuga. Nta gushidikanya ko ijuru ryishimiye kwakira iyi ntwari no kumuruhura imibabaro yo muri iyi si.


text:
Mu w’1985 nibwo umubyeyi utarashatse ko tuvuga amazina ye yibarutse umwana w’umukobwa nk’ibisanzwe. Uko iminsi ishira aza gusanga uwo mwana afite ubumuga bwo mu mutwe atazakura neza ngo agire ubwenge nk’ubw’abana bari mu kigero cye. Yahuye n’ibibazo rero byinshi yaba mu rugo rwe, mu muryango no mu bo babana dore ko ubumuga bwo mu mutwe ari indwara itakirwa vuba n’abantu. Ibi ni bimwe mu bibazo yahuye nabyo
Guharirwa umwana wenyine
Yabanje kugira ikibazo cy’uko umugabo we atemeraga ko bafite umwana ufite ubumuga bituma batangira kumuvuza batinze. Ndetse na nyuma y’aho umugabo we abyemereye ntiyikozaga uwo umwana agashaka kumuharira mama we gusa. Ibyo byateye amakimbirane mu rugo rwabo.
Gutereranwa n’umuryango ndetse n’abaturanyi
Mu baturanyi nabo batangiye kujya bamuha akato ndetse bagakoresha amagambo akomeretsa ngo “ dore umugore wabyaye umwana w’ikigoryi”.
Abo mu muryango mugari nabo basaga nk’abirengagiza uwo mwana wundi nabyo bikamubabaza ugasanga bamubaza amakuru y’umuzima yari afite ariko wawundi ufite ubumuga ntibamumubaze, ati "ntibemeraga ko abasura baramufungiranaga, iyo yarwaraga nta wamusuraga". Yisanze rero ari wenyine mu kwita ku mwana wamugaye nawe yisanga ariwe yitaho cyane kurenza undi mwana we utari ufite ikibazo.
Kutabasha gukora
Uko umwana yakuraga niko n’ubumuga bwiyongeraga kandi amwitaho wenyine byatumye nta kandi kazi abasha gukora, dore ko nta n’umukozi bamaranaga kabiri nta n’amashuri yabugenewe meza yabonaga yashyiramo umwana. Yageze aho afungirana uwo mwana mu nzu kugirango arebe ko yakora anaruhuke ariko bimerera nabi umwana nabyo arabireka. Yaburaga uko akora akazi rero dore ko n’umugabo we yaje kwitaba Imana abana bakiri bato.
Kwita ku mutekano w’umwana
Uko uwo mwana w’umukobwa yakuraga niko yarushagaho kumugirira impungenge dore ko hari abasore bajyaga bashaka kumufata ku ngufu, bakabafata batangiye nko kumukuramo imyenda. Ahandi n’aho ni abatarihanganiraga ubumuga bwe , yarwana n’abo bakamukubita. Nkuko abivuga hari igihe yamaze iminsi avura umwana we inkoni yakubiswe cyane n’abo umubyeyi we yibazaga ko bazamufasha kumwitaho.
Ingaruka ku bandi bana
Kwita ku mwana ufite ubumuga ari wenyine byagize ingaruka ku muryango we kuko undi muvandimwe we yatangiye kwigunga akabona ko we atitaweho. Uko iminsi ishira uwo mwana yaje kugira ihungabana rikomeye atangira kunywa amatabi ndetse no gukora ibindi bikorwa byo kwigunga no kwerekana agahinda. Ndetse hari n’igihe yatinyaga ko abana bigana bazamenya ko avukana n ;umwana ufite ubumuga.
Kuri ubu umukobwa ni inkumi, aracyafite ubumuga bwo mu mutwe umubyeyi we yamuboneye abagiraneza bamwitaho ariko aba afite impungenge ko bazamumusubiza kandi adafite uko yabigenza dore ko byamusaba guhagarika indi mirimo imubeshejeho.
Ibyifuzo by’uyu mubyeyi
- Gushinga ibigo byinshi byakira abo bana kandi bikagira abakozi babyigiye bazi kubafata neza bakabashyira mu byiciro hakurikijwe uburwayi bwabo
- Guhuza ababyeyi bafite abo bana bagatanga ubuhamya bagafashanya
- Imiryango ikwiye guhagurikira bene abo bana.
- Kwita ku bana bose kugirango utita kuri wa wawundi urwaye gusa bikaba byagira ingaruka ku bandi bana
- Gusenga imana ikagufasha kubyakira
- Abagabo nabo bakwiye gufatanya n’abagore kuko uwo mwana aba atari uw’umugore gusa.
- Incuti n’abavandimwe b’umuryango nabo ntibakiwriye gutererana uwo mwana, bakwiye kumufata nk’umwana nk’abandi, bakareka akabasura, bakamenya amakuru ye, n’ibindi bakorera abana badafite ubumuga. ndetse bakwirinda kuvuga amagambo akomeretsa umubyeyi w’umwana ufite ubumuga.


text:
Dukwiriye gusenga dufite amaboko yera Pastor Desire
“Nuko ndashaka ko abagabo basenga hose barambuye amaboko yera, badafite umujinya kandi batagira impaka”- (1Timoteyo 2:8)
Ese abagabo bavugwa aha ni bantu ki? Ni abizera bose ko Kristo ari Umukiza baba
babaye abagabo bo guhamya ibya Kristo (Ibyakozwe n’ Intumwa 1:8). Muri iyi
nyigisho turareba uko abagabo bakwiye gusenga bafite amaboko yera atanduye.
Murabizi ko ibyiza byose abantu bakora cyangwa ibibi bikorwa n’ ibiganza (amaboko) niyo mpamvu ibiganza by’ abantu b’ Imana bikwiye kwera; ibi bivuze ko hari
ibyanduye. Ubusanzwe umutima uratekereza ariko amaboko niyo ashyira mu bikorwa
ibyo umutima utekereje. Ibiganza bishobora gukora ibibi cyangwa ibyiza, bitewe
n’ubikora.
Ibiganza byinshi bifite ibyaha, bitanga cyangwa bikakira ruswa, bikora ibiteye isoni,
ibindi birica (gukuramo inda), ibindi ntibigira ubuntu ntibifasha imfubyi n’ abapfakazi, ibyinshi nta mugisha bifite. Ibiganza byera iyo ubirambuye uramya Imana iranezerwa kuko birera kandi nta mugayo biba bifite.
Ibiganza byera biba bimeze bite?
1.Mariko 16:15-18: Bazaramburira ibiganza ku barwayi bakire, bazirukana abadaimoni; ibiganza by’abantu b’ Imana bikwiye kuba ari farumasi y’ imiti ikiza uwo ubiramburiyeho agakira arwaye, aramutse afite abadaimoni bakamuvamo. Impamvu mu nsengero nyinshi hatagikirira indwara ni uko hakennye ibiganza byera. Niba hari urwaye natumeho abakuru b’ itorero bamuramburireho ibiganza byera yizeye
azakira (Yakobo 5:14).
2.Ibiganza byera bizana umugisha.
Urugero, Eliya yageze I Zarefati umupfakazi afite agafu gake ari burye agapfa ariko Elia ahageze amuhesha umugisha ifu ntiyongera
kubura bisobanuye ko mu biganza bya Elia harimo ifu n’ amavuta. Tuboneka
nk’abakene ariko dutungishije benshi, Yesu yatubuje imigati ibiganza bye
abantu barahaga.
3. Ibyo biganza biratanga.
Gutanga bizana umugisha kuruta guhabwa. Ibiganza byera bifasha abakene, bitanga 1/10 n’ amaturo, iyo ufite ibibazo biraguha kuko inzira y’ umugisha ari ugutanga gusa. Gutanga ni kamere y’ Imana guhabwa ni kamere y’ abantu kuko Imana yakunze abari mu isi byayiteye gutanga umwana wayo (Yohana3:16).
Yesu yigishije abantu ku gutanga ngo ugusabye umuhe kandi ntukaguranire guhabwa
inyungu. Abantu ntibazi gutanga n’iyo batanze batanga ibitagize icyo bimaze
ariko ikitanyeganyeje umutima wawe n’uw’ Imana ntikiwunyeganyeza. Aburahamu
yatanze Isaka bitungura Imana, iramubwira iti: “Kuko ukoze icyo nanjye nzaguha
umugisha….Ntukwiye gutambira Uwiteka igitambo kitagira agaciro (1 Ngoma 21:21).
Ibyo dutanze Imana irabitugarurira (duhabwa umugisha) kuko Isaka ntabwo yapfuye
Imana yari yateguye intama yo kumucungura nawe humura igihe cyose uzitanga
ugakorera Imana uzabigororerwa ariko nudatanga ntacyo uzanga warungutse.
Hari ikintu umuntu akora agakora ku mutima w’ Imana. Abagiye bitanga bose bagize
umugisha kuko Imana idakiranirwa ngo yibagirwe imirimo myiza (Abaheburayo 6:10).
Yesu nawe yaritanze Imana imushyira hejuru cyane imuha izina riruta andi (Abafiripi
2:6-10). Ku bwo kwitanga no gutanga ibyawe mu bwami bw’Imana uzahindurirwa
izina ntube ukiri umukene ahubwo ube umukire mu mwuka no mu buzima busanzwe.
Kandi indimi nyinshi zizahamya ibyo Imana yagukoreye kugirango Data wa twese
ahimbazwe
Ibiganza byera birarwana intambara yo gukiranuka. Abefeso 6:10-19 havugango dutware intwaro zose kandi inkota n’ ingabo byose bitwarwa n’ ibiganza ku bwa Kristo
bigatsinda, intwari za Dawidi zararwanaga umwe agatsinda abantu 1000 wowe ufite
abadaimoni bangahe baguhiga? Ni uko udafite intwaro niyo mpamvu utsindwa.
Yosuwa yahagaritse izuba kuri Gibeoni amaboko ye abanza kurwanira Isirayeri. Nawe
rwanira ibyawe ufite ibiganza byera uzatsinda reka abantu bakubonye bakubonemo
Imana kuko ufite ibiganza byera, amen!
Pastor Desire HABYARIMANA


text:
Bamwe mu batuye imirenge ya Kagogo, Cyanika na Rugarama bavuga ko, bahawe iyi mbuto y’ibishyimbo bya kijyambere babwirwa ko bizatanga umusaruro kurusha ibyo bari basanzwe bahinga ariko aho bigeze bakabona ko nta musaruro bateze kubibonamo.
Niyibizi Emmanue, umwe muri aba bahinzi, avuga ko barimo gutungurwa n’uburyo imbuto y’ibishyimbo bya kijyambere bahawe ngo bahinge byatangiye kwangirika kandi ntacyo batakoze ngo babikorere.
Agira ati “Abaziduhaye ntabwo baragaruka ngo badusobanurire impamvu, kandi twakurikije amabwiriza ariko urabona ko atari umwe cyangwa babiri kuko hose urasanga byarapfuye kandi hari n’ibindi bahinze nabo bahibereye iriya i Kayenzi.”
Nyiramangirane Beatrice na we asobanura ko abatarahinze ibishyimbo bya kijyambere nta kibazo barimo guhura nacyo nk’abahinze ibya kijyambere.
Ati “Hari ahantu mfite nateye ibisanzwe biraboneye ntacyo bibaye, kandi abahinze ibisanzwe n’ibishyimbo byiza mu gihe abahinze kijyambere byose byarapfuye. Nta muntu uzasarura kuko ibiti barimo kubikura mu mirima.”
Umukozi w’akarere ushinzwe ubuhinzi, Simpenzwe Celestin, avuga ko basanze ibishyimbo birwaye kabore y’ubutaka gusa ngo n’uburangare bw’abaturage.
Ati “Ikigaragara ni imicungirire mibi y’ubutaka, abaturage bagiye bahinga uko bibonye ntibashiremo ifumbire, ariko abahinze neza bagakurikiza inama twabagiriye nta bibazo twasanze birimo.”
Hakizamungu Leo, umukozi ushinzwe kurwanya indwara n’ibyonnyi by’ibihingwa mu ntara y’amajyaruguru ukorera Ikigo cy’Igihugu gishinzwe Ubuhinzi n’Ubworozi (RAB), ahakana ko iyi mbuto yaba ifite ikibazo ahubwo akemeza ko ari abaturage batabyitayeho.
Ati “Ibi bishyimbo bisaba kugaburirwa bigasaba ubutaka bumeze neza burimo ifumbire. Hari aho bagiye babitera bagakurikiza amabwiriza ibyo bimeze neza hakabaho n’abandi babyihutiye kujya kubitera ariko ntibabyuhire ugasanga byaragwingiye ntibikura neza.”
Uretse ibyishyimbo bya kijyambere byatanzwe n’umushinga wa “Harvest Plus”, abaturage bavuga ko birimo kwangirika hari n’uduce duhinzemo ibigori usanga byaratangiye kwibasirwa n’indwara ya Nkungwa.


text:
MICT ni Urwego rw’Inkiko Mpanabyaha Mpuzamahanga (MICT) rushamikiye ku Nama Ishinzwe Amahoro ku Isi y’Umuryango w’Abibumbye. Urwo rwego rwashyiriweho gukomeza ububasha, uburenganzira, inshingano n’imirimo y’ingenzi by’Urukiko Mpanabyaha Mpuzamahanga Rwashyiriweho u Rwanda (TPIR), n’iby’Urukiko Mpanabyaha Mpuzamahanga Rwashyiriweho icyahoze ari Yugosilaviya (TPIY) igihe izi nkiko zizarangiriza manda zazo.
Mu gihe abagize Inama Ishinzwe Amahoro ku Isi y’Umuryango w’Abibumbye baganiraga ku ngamba zirebana n’irangiza ry’imirimo ya TPIR na TPIY, byagaragaye ko hari inshingano nyinshi zitari guhita zirangira ubwo TPIR na TPIY zizaba zifunze imiryango. Hagaragaye kandi ko urwego ruto rudahoraho rwatuma izo nkiko zombi zirangiza imirimo yazo, rukanakomeza inshingano z’ingenzi, nko gufata abaregwa batarafatwa, kurinda umutekano w’abatangabuhamya, kugenzura uburyo abakatiwe bafunzwemo, no korohereza abantu kugera ku makuru abitse mu bushyinguranyandiko.
Icyemezo cy’Inama Ishinzwe Amahoro ku Isi cya 1966 (2010) cyashyizeho MICT nk’urwego rufite amashami abiri: ishami rimwe ryo gukora imirimo y’insigarira ya TPIR, riri Arusha (Tanzaniya); n’irindi ryo kurangiza imirimo izasigwa na TPIY, riri i Lahe (mu Buholandi).
Ishami rya Arusha ryatangiye gukora ku itariki ya 1 Nyakanga 2012 naho ishami ry’i Lahe ryatangiye imirimo yaryo ku itariki ya 1 Nyakanga 2013.
N’ubwo ayo mashami yombi ahuje inshingano kandi agasangira ubuyobozi, buri shami ryibanda ku bintu byihariye bikenewe aho rikorera.
Hashingiwe kuri Sitati yayo, yometse ku Cyemezo cy’Inama Ishinzwe Amahoro ku Isi cya 1966 (2010), MICT ishinzwe:
- Gushakisha no kuburanisha abarezwe batarafatwa. Mu gihe abantu bose barezwe na TPIY bafashwe, kugeza mu Ukuboza 2015, abantu umunani barezwe na TPIR kubera uruhare rwabo muri jenoside yakorewe mu Rwanda mu mwaka wa 1994 bari batarafatwa, abandi batatu bakagomba kuzaburanishwa na MICT;
- Kuburanisha no kurangiza mu rw’ubujurire imanza zaburanishijwe na TPIR na TPIY mu rw’iremezo;
- Gusuzuma ibyifuzo bisaba isubirishamo ry’iminza zaciwe na TPIR na TPIY no kongera kuziburanisha;
- Gukora iperereza, kuburanisha mu rw’iremezo no mu rw’ubujurire imanza zo gusuzugura Urukiko n’izo gutanga ubuhamya bw’ikinyoma;
- Kurinda umutekano w’abakorewe ibyaha n’uw’abatangabuhamya batanze ubuhamya muri TPIR, TPIY no muri MICT;
- Kugenzura uburyo abakatiwe na TPIR, TPIY na MICT barangizamo ibihano byabo;
- Gutera inkunga inkiko zo mu bihugu mu rwego rw’iperereza no kuburanisha imanza zirebana n’ibyaha by’intambara n’ibindi bikorwa byo kunyuranya n’amategeko mpuzamahanga arengera abantu mu gihe cy’intambara;
- Kurinda no gucunga ubushyinguranyandiko bwa TPIR, TPIY na MICT.
- TPIY yahawe inshingano yo kuburanisha abantu bakekwaho kuba barakoze ibikorwa binyuranyije bikomeye n’amategeko mpuzamahanga arengera abantu mu gihe cy’intambara byakorewe ku butaka bw’icyahoze ari Yugosilaviya kuva mu mwaka wa 1991;
- TPIR yahawe inshingano yo kuburanisha abantu bakekwaho kuba barakoreye ibyaha bimwe na bimwe ku butaka bw’u Rwanda no mu bihugu bituranye na rwo, hagati y’itariki ya 1 Mutarama 1994 n’iya 31 Ukuboza 1994;
- MICT ifite ububasha bwo kuburanisha: 1) abantu bari abayobozi bo mu rwego rwo hejuru barezwe na TPIR cyangwa na TPIY kubera ibyaha bikomeye cyane; na 2) abantu batari mu bayobozi bo mu rwego rwo hejuru barezwe na TPIR cyangwa na TPIY kubera ibyaha bikomeye, iyo hakozwe ibishoboka byose bishyize mu gaciro kugira ngo bagezwe imbere y’inkiko z’ibihugu ariko bikananirana;
- MICT ntizakora inyandiko z’ibirego nshya zirebana na jenoside n’ibindi byaha binyuranyije bikomeye n’amategeko mpuzamahanga arengera abantu mu gihe cy’intambara; cyakora, MICT ifite ububasha bwo kurega no gukurikirana: abantu bivanga, cyangwa bivanze, mu bikorwa by’ubucamanza bwa MICT cyangwa bw’Inkiko zombi; n’abatangabuhamya batanze ubuhamya bw’ikinyoma nkana;
- Ibyongeye kandi, MICT ishinzwe kurinda umutekano w’abatangabuhamya, kugenzura irangizwa ry’ibihano, gucunga ubushyinguranyandiko, gushakisha abarezwe batarafatwa no gushyigikira inzego z’ubushinjacyaha bw’ibihugu ku birebana n’imanza zaciwe na TPIR na TPIY.
Hashingiwe ku Cyemezo cy’Inama Ishinzwe Amahoro ku Isi cya 1966 (2010), MICT ni urwego ruto rudahoraho, rwashyiriweho kugira ngo rurangize inshingano zarwo mu buryo buboneye cyane kandi budahenze.
MICT ifite Perezida, Porokireri na Gerefiye amashami yayo yombi ahuriyeho. Ifite risiti y’abacamanza 25 bigenga baba gusa ku byicaro by’amashami ya MICT igihe bahakenewe, bisabwe na Perezida.
Byongeye kandi, Ibiro bya Porokireri n’ibya Gerefiye byisunga abakozi b’ingenzi bakora imirimo ya buri munsi kandi bikagira risiti y’abakozi babifitiye ubushobozi bashobora kwitabazwa byihutirwa mu gihe akazi kabaye kenshi. Hari risiti y’abavoka b’Ubwunganizi ihora isubirwamo kugira ngo hubahirizwe ibisabwa ngo imanza zicibwe mu buryo buboneye.
Mu bintu byinshi MICT yagezeho kugeza ubu harimo:
- Gutangira gukorera Arusha n’i Lahe hakurikijwe ibyasabwe no mu bihe byateganyijwe n’Inama Ishinzwe Amahoro ku Isi y’Umuryango w’Abibumbye no kwimurira muri ayo mashami imirimo y’ingenzi ya TPIR na TPIY nta kirogoya;
- Gutangira inshingano zo kuburanisha no kurangiza mu bujurire imanza zatangiwe inyandiko y’ubujurire igihe ishami rya MICT urwo rubanza rureba ryari ryaramaze gutangira imirimo yaryo. Ku itariki ya 18 Ukuboza 2014, Urugereko rw’Ubujurire rwa MICT rwasomye urubanza rwarwo rwa mbere mu Rubanza rwa Ngirabatware, nta gutinda kubayeho;
- Kwegurira MICT, nta ngorane zibayeho, imirimo yo kurinda umutekano w’abakorewe ibyaha n’uw‘abatangabuhamya, nyuma yo gushyiraho Agashami gashya gashinzwe kwita ku batangabuhamya no kubarindira umutekano;
- Ishyirwaho ry’Ishami rya MICT rishinzwe ubushyinguranyandiko (MARS). Guhera mu mpera z’umwaka wa 2015, MICT izaba ishinzwe gushyingura inyandiko zose za TPIR. Umurimo wo kwimura inyandiko zitabitse mu buryo bwa eregitoroniki zerekeye imanza zose TPIY yarangije kuburanisha warangiye ku itariki ya 1 Mutarama 2015;
- Kwegurirwa inshingano zose zo kugenzura irangiza ry’ibihano byatanzwe na TPIR na TPIY mu bihugu byinshi biri ku migabane y’isi ibiri ,;
- Gushyiraho za poritike n’uburyo buhuriweho bwo gusubiza ibyifuzo by’inkiko z’ibihugu bisaba inkunga;
- Gutangiza imirimo y’ubwubatsi bw’inyubako ishami rya Arusha rya MICT rizakoreramo.
Ubushyinguranyandiko bwa TPIY n’ubwa TPIR bukubiyemo inyandiko, amafirimi, amajwi n’amashusho byafashwe, n'ibintu byatoraguwe ahantu hakorewe iperereza, inyandiko z’ibirego n’inyandiko z’iburanisha; inyandiko zijyanye n’ifungwa ry’abaregwa; izijyanye no kurinda umutekano w’abatangabuhamya, irangiza ry’ibihano n’imikoranire y’Inkiko n’ibihugu, izindi nzego zubahiriza amategeko, imiryango mpuzamahanga n’itegamiye kuri Reta na rubanda muri rusange.
Ubushyinguranyandiko ni umutungo w’Umuryango w’Abibumbye ucunzwe na MICT hifashishijwe uburyo bwo kurinda umutekano w’amakuru no kuyageraho bukurikiza ibisabwa ngenderwaho bihanitse byo mu rwego mpuzamahanga ku bijyanye no kubika ibiri mu bushyinguranyandiko no kubungabunga urwego rw’umutekano wabyo.
Icyemezo cyo kubaka ibiro bishya MICT izakoreramo cyafashwe nyuma yo gusuzuma byimbitse ibintu MICT ikeneye mu mirimo yayo. Iyo nyubako nshya, irimo n’icyumba cy’iburanisha, ubushyinguranyandiko n’amazu y’ibiro, yahanzwe ku buryo izakorerwamo imirimo yihariye ya MICT, nk’urugero, kurangiza imirimo yerekeye imanza itararangiye, gucunga ubushyinguranyandiko no kurinda umutekano w’abatangabuhamya.
Guverinoma ya Repubulika Yunze Ubumwe ya Tanzaniya yagize ubuntu itanga ikibanza na bimwe mu bikorwaremezo bikenewe, nta kiguzi isabye Umuryango w’Abibumbye. Ahantu heza kurusha ahandi hatoranyijwe ni ahitwa Lakilaki, mu nkengero z’umugi wa Arusha n’ikibuga cy’indege cyawo. Ibuye ry’ifatizo ryashyizweho ku itariki ya 1 Nyakanga 2015 mu muhango wo gutangiza ku mugaragaro imirimo y’ubwubatsi bw’ibyo biro bishya yitezwe kurangira mu mwaka wa 2016.


text:
1 abami 1
Dawidi akiriho yimika Salomo
1.Umwami Dawidi yari ashaje ageze mu za bukuru, bakamworosa imyenda ntasusurukirwe. 2.Nuko abagaragu be baramubwira bati Mwami nyagasani, bagushakire umukobwa winkumi abane nawe, ajye agukuyakuya agupfumbate, kugira ngo ususurukirwe, nyagasani. 3.Nuko bashaka umukobwa mwiza mu bihugu byose bya Isirayeli, babona Abisagi wi Shunemu bamuzanira umwami. 4.Uwo mukobwa yari mwiza cyane, akajya akuyakuya umwami amukorera, ariko umwami ntiyamumenya. 5.Hanyuma Adoniya mwene Hagiti arikuza ati Nzaba umwami. Yitunganiriza amagare nabagendera ku mafarashi, nabagabo mirongo itanu bo kujya bagenda imbere ye, baca isibo. 6.Icyakora se ntabwo yigeze kumucyaha byatuma arakara ati Ibyo wabitewe niki? Adoniya yari umuntu wuburanga cyane, kandi yavutse akurikira Abusalomu mwa se. 7.Bukeye ajya inama na Yowabu mwene Seruya na Abiyatari umutambyi, baramukurikira bamutiza amaboko. 8.Ariko Sadoki umutambyi na Benaya mwene Yehoyada na Natani umuhanuzi, na Shimeyi na Reyi za ntwari za Dawidi, bo ntibaragahuza na Adoniya. 9.Hanyuma Adoniya yenda inka nintama bibyibushye abyicira ku gitare cyi Zoheleti hateganye na Enirogeli, ararika bene se, abana bumwami bose, nAbayuda bose babagaragu bumwami. 10.Ariko umuhanuzi Natani na Benaya na za ntwari, na Salomo mwene se, bo ntiyabararika. 11.Maze Natani abwira Batisheba nyina wa Salomo ati Ntiwumvise ko Adoniya mwene Hagiti yiyimitse kandi databuja Dawidi atabizi? 12.Nuko none ndakwinginze, ngwino nkugire inama kugira ngo ukize amagara yawe nayumuhungu wawe Salomo. 13.Dore genda usange Umwami Dawidi umubwire uti Mwami nyagasani ntiwarahiye umuja wawe uti: Ni ukuri, umuhungu wawe Salomo azima maze gutanga. Kandi uti: Ni we uzima ingoma yanjye? None ni iki gitumye Adoniya yimye? 14.Nuko ukivugana numwami nanjye ndi bwinjire ngukurikire, mpamye amagambo yawe. 15.Nuko Batisheba asanga umwami aho yari ari ku murere, ariko umwami yari ashaje cyane, kandi Abisagi wi Shunemu yabaga aho amukorera. 16.Batisheba arunama aramya umwami. Umwami aramubaza ati Hari icyo ushaka? 17.Aramusubiza ati Nyagasani, warahiye Uwiteka Imana yawe, ubwira umuja wawe uti Ni ukuri umuhungu wawe Salomo ni we uzima maze gutanga, akicara ku ntebe yubwami bwanjye. 18.Ariko none mwami nyagasani, Adoniya yimye utabizi. 19.Ubu yishe inka nintama byimishishe byinshi cyane, ararika abana bumwami bose na Abiyatari umutambyi na Yowabu umugaba wingabo, ariko umugaragu wawe Salomo ntiyamuraritse. 20.Nuko none mwami nyagasani, Abisirayeli bose baguteze amaso ngo ubamenyeshe ūzima ingoma yawe, umaze gutanga. 21.Kandi dore mwami nyagasani, numara gutanga ugasanga ba sogokuruza, utabigenjeje utyo jyewe numuhungu wanjye Salomo twakwitwa abagome. 22.Akivugana numwami, umuhanuzi Natani arinjira. 23.Babwira umwami bati Nguyu umuhanuzi Natani araje. Ageze imbere yumwami amwikubita imbere yubamye. 24.Natani abaza umwami ati Harya, mwami nyagasani, ni wowe wavuze ngo Adoniya ni we uzima umaze gutanga, akicara ku ntebe yubwami? 25.Dore uyu munsi yamanutse yica inka nintama byimishishe byinshi cyane, ararika abana bumwami bose nabatware bingabo na Abiyatari umutambyi, ubu bararya baranywera imbere ye, bavuga ngo Umwami Adoniya aragahoraho. 26.Ariko jyewe umugaragu wawe na Sadoki umutambyi, na Benaya mwene Yehoyada numugaragu wawe Salomo ntiyaturaritse. 27.Mbese ibyo byabaye ku itegeko ryumwami databuja, kandi utabwiye abagaragu bawe ūzicara ku ntebe yumwami databuja, umaze gutanga? 28.Umwami aramubwira ati Mpamagarira Batisheba. Baramuhamagara aritaba, ahagarara imbere yumwami. 29.Nuko umwami ararahira ati Nkuko Uwiteka ahoraho, wacunguye amagara yanjye mu byago byose, 30.uko nakurahiye Uwiteka Imana ya Isirayeli nti Ni ukuri umuhungu wawe Salomo ni we uzima maze gutanga, akicara ku ntebe yubwami mu cyimbo cyanjye, ni ukuri ni ko ndi bubitegeke uyu munsi. 31.Batisheba yunama imbere yumwami aramuramya, aravuga ati Umwami nyagasani aragahoraho. 32.Umwami Dawidi aravuga ati Nimumpamagarire Sadoki umutambyi, numuhanuzi Natani na Benaya mwene Yehoyada. Bitaba umwami. 33.Nuko umwami arababwira ati Mujyane nabagaragu ba shobuja, kandi muhekeshe umuhungu wanjye Salomo ku yanjye nyumbu, mumanukane na we mujye i Gihoni. 34.Nuko umutambyi Sadoki numuhanuzi Natani nibagerayo, bamwimikishirizeyo amavuta abe umwami wa Isirayeli, maze muvuze ikondera muti Umwami Salomo aragahoraho. 35.Muhereko muzamuke mumukurikiye aze yicare ku ntebe yubwami bwanjye, kuko azaba umwami mu cyimbo cyanjye, kandi ari we nategetse kuba umwami wAbisirayeli nuwAbayuda. 36.Nuko Benaya mwene Yehoyada asubiza umwami ati Amen. Uwiteka Imana yumwami databuja na yo ibihamye. 37.Nkuko Uwiteka yabanaga numwami databuja abe ari ko azabana na Salomo, akomeze ingoma ye kugira ngo irushe iyumwami databuja gukomera. 38.Nuko umutambyi Sadoki numuhanuzi Natani na Benaya mwene Yehoyada, nAbakereti nAbapeleti baramanuka bahekesha Salomo ku nyumbu yUmwami Dawidi, bamujyana i Gihoni. 39.Umutambyi Sadoki aherako akura ihembe ryamavuta mu ihema ayimikisha Salomo, maze bavuza ikondera abantu bose bashyira ejuru bati Umwami Salomo aragahoraho. 40.Nuko abantu bose bazamuka bamukurikiye bavuza imyironge, baranezerwa cyane isi irasaduka ku bwurusaku rwabo. 41.Maze Adoniya nabo yari yararitse bari kumwe bose barabyumva, bari bakimara kurya. Yowabu yumvise ijwi ryikondera aravuga ati Se ariko urwo rusaku ni urwiki ko umurwa uvurunganye? 42.Akibivuga haza Yonatani mwene Abiyatari umutambyi, Adoniya aramubwira ati Injira kuko uri umuntu ukomeye kandi uzanye inkuru nziza. 43.Yonatani abwira Adoniya ati Ni ukuri, Umwami Dawidi databuja yimitse Salomo ngo abe umwami. 44.Kandi umwami yamwohereje hamwe na Sadoki umutambyi, numuhanuzi Natani na Benaya mwene Yehoyada, nAbakereti nAbapeleti bamuhekesha ku nyumbu yumwami. 45.Sadoki umutambyi numuhanuzi Natani bamwimikiye i Gihoni, ubu barazamutse banezerewe bituma umurwa urangīra. Ni rwo urwo rusaku mwumva. 46.None ubu Salomo yicaye ku ntebe yubwami. 47.Kandi abagaragu bumwami baje basabira Umwami Dawidi databuja umugisha bati Imana yawe ikuze izina rya Salomo kurirutisha iryawe, kandi ikomeze ingoma ye kugira ngo irushe iyawe gukomera. Umwami aherako yunama ku gisasiro cye 48.aravuga ati Uwiteka Imana ya Isirayeli ihimbazwe, kuko ari yo itanze uwo kwicara ku ntebe yanjye nkirora. 49.Maze abo Adoniya yari yararitse baratinya, barahaguruka baragenda umuntu wese aca ukwe. 50.Nuko Adoniya atinya Salomo, arahaguruka aragenda yisunga amahembe yicyotero. 51.Nuko bajya kubwira Salomo bati Adoniya yatinye Umwami Salomo ubu yisunze amahembe yicyotero, ariho aravuga ngo Icyampa Umwami Salomo akandahira uyu munsi ko atazanyicisha inkota jyewe umugaragu we. 52.Nuko Salomo aravuga ati Niyerekana ko ari umuntu mwiza nta gasatsi ke kazagwa hasi, ariko nabonekwaho nicyaha azapfa. 53.Umwami Salomo aherako yohereza abo kumukura ku cyotero. Araza aramya Umwami Salomo. Salomo aramubwira ati Itahire.
Uri gusoma 1 abami igice cya:


text:
Umugore utwite ntiyemerewe kunywa ibikombe by’ikawa bibiri cyangwa bitatu ku munsi, kuko bigira ingaruka ku buzima bwe zikagera no k’uwo atwite, nk’uko ubushakashatsi bubigaragaza.
Ayo makuru yashyizwe ku mugaragaro n’urubuga rwa interineti rwa www.lefigaro.fr nyuma yo kubona ubushakashatsi bwakorewe mu Bufaransa bwerekana ko ababyeyi batwite banywa ikawa bakunze kugira ikibazo cy’umuvuduko ukabije w’amaraso, kubura ibitotsi, gukuramo inda, n’ibindi.
Ku mwana uri mu nda, iyo nyina anyoye ikawa, ngo bishobora kumutera ibibazo mu bwonko akaba yavuka atuzuye mu mutwe, rimwe na rimwe akaba yapfira mu nda cyangwa agapfa amaze kuvuka.
Iyo ngo umugore atwite aba agomba kuruhuka bihagije, ariko iyo yanyoye ikawa rimwe na rimwe abura ibitotsi, ugasanga ahorana umunaniro, bityo ngo niyo mpamvu ari ngombwa kuyigabanya cyangwa akanayireka.
Ubwo bushakashatsi kandi bugaragaza ko ikawa inagira uruhare mu kuba umugore yabyara umwana utagejeje igihe, cyangwa akaba yanavukana ibiro bike biri hagati ya bibiri na bibiri n’amagarama magana abiri.
Mu gihe umugore agisama, ngo aba akwiye guhagarika kunywa ikawa, kuko izo ngaruka zigera ku mwana kuva agitangira kuremwa.
Imyororokere
Ingaruka zo kunywa ikawa ku mugore utwite
Umugore utwite ntiyemerewe kunywa ibikombe by’ikawa bibiri cyangwa bitatu ku munsi, kuko bigira ingaruka ku buzima bwe zikagera no k’uwo atwite, nk’uko ubushakashatsi bubigaragaza.


text:
Ibi Depite Bamporiki yabivugiye mu kiganiro Komisiyo y’Ubumwe bw’Abanyarwanda, Uburenganzira bwa muntu no kurwanya Jenoside mu Nteko Ishinga Amategeko yagiranye na Minisiteri y’Uburinganire n’Iterambere ry’Umuryango, kuri gahunda za Leta ziteza imbere uburenganzira bw’umwana, cyabaye kuri uyu wa 27 Ukwakira 2016.
Agaruka ku bigo byakira imfubyi, Depite Bamporiki yatanze urugero rwa kimwe muri ibyo bigo basuye maze ngo babaza nyiracyo ko baramutse bagihaye Leta bakamuha ibindi akora yabyemera, abasubiza ko atarekura abo bana kuko ngo nta kundi yabaho.
Avuga ko agereranyije 95% by’abafite ibyo bigo, ngo baba bari gucuruza ibibazo by’abana, aho kubafasha nk’uko biba bisabwa.
Depite Bamporiki yavuze ko abo bana bafite ibibazo by’ubumuga bwo kudindira mu mikurire y’ubwenge, yabasuye bose, ati “Tuzenguruka bwa mbere, njye ibyo bigo byose nabigiyemo. Nk’uko Nyakubahwa Visi Perezida (Depite Mwiza Espérance) yabivuze, njye njanishije nsanga 95% abantu bakora business (ubucuruzi) mu bibazo by’abana.”
Depite Bamporiki yakomeje atanga n’ingero za bimwe mu bigo, agira ati “Hari ikigo kiri i Nyamirambo, twahasanze umukecuru, njye ndamubwira nti ‘aba bana Leta iramutse ishyizeho ingengo y’imari wabaduha tukabakorera ibyo bagomba gukorerwa bakeneye nk’abantu ko tubona mwe ntacyo mubamariye?’ Aradutsembera ati ‘aba bana nabarekura nkabaho nte?’ Noneho ukabona afite impuhwe zihishe inyuma y’ikibazo ariko mu by’ukuri wacukumbura ugasanga ni ubucuruzi bakora.”
Akomeza avuga ko muri ako gace ku muhanda ugana Nyabugogo, hari ikindi kigo yagereranyije na butike, ati “Ni butike iri ku muhanda kumwe utubutike twa fanta ikonje n’amata, […] muvayo bakabanura(bakahabakura) kuko ntibashobora kuhirirwa, ni akantu k’akabutike, nari nzi ko kafunzwe ariko kugeza ubu namenye ko katarafungwa.”
Yakomeje atanga igitekerezo cy’uko Minisiteri yashyiraho urugero fatizo rw’ibigo bifata abana bafite ubumuga bumeze butyo, asaba ko amafaranga asaga miliyoni 40 asaranganywa ibigo byinshi bikora bityo kandi ugasanga yabaye iyanga, hashyizweho ibigo bibiri bikajya biba ari byo biyahabwa, byarushaho kugira akamaro.
Minisitiri w’Uburinganire n’Iterambere ry’Umuryango, Nyirasafari Espérance yemereye Abadepite ko hari ibigo bimeze nka Butike, anizeza kugira igikorwa mu buryo bwihuse.
Ati “Nanjye ndemera ibyo mwavuze, ibi bigo by’i Nyamirambo mwasuye, izo butike rwose ndumva dukwiye kugira icyo dukora cyihutirwa, kuko ntabwo abo bana bakwiriye gukomeza kwicwa kurutaho, kuko bafite ubumuga, bakwiriye kwitabwaho byihariye.”
Itegeko Nshinga ry’u Rwanda rigaragaza ko umuryango ari ryo shingiro rya sosiyete nyarwanda, bityo ko umwana wese afite uburenganzira bwose bwo kwitabwaho n’umuryango we, Abanyarwanda ndetse n’igihugu muri rusange kugira ngo abashe kubaho neza.
Guverinoma y’ u Rwanda yashyizeho amategeko, politiki na gahunda zigamije guteza imbere uburenganzira bw’umwana, ndetse mu 2012, abana 2323 bashyizwe mu bigo by’imfubyi 33 byo mu turere 19 tw’igihugu.
Muri Nzeri uyu mwaka, abana 2288 bakuwe mu bigo by’imfubyi byari byarabakiriye basubizwa mu miryango bavukamo.
Ubushakashatsi bwerekana ko 70% by’abana barererwa mu bigo by’imfubyi baba bafite umubyeyi umwe cyangwa bombi cyangwa se abo mu muryango wabo.


text:
Dore impamvu 5 ukwiye gutera akabariro n’uwo mwashakanye kandi mukabikora mu buryo bufite gahunda
1. Ni yo nkingi ikomeye izabafasha gukomeza umubano wanyu
Iyo abashakanye babanye neza akenshi usanga banabanye neza mu bijyanye no gutera akabariro. Ni nayo mpamvu abantu batera akabariro neza banabana neza mu rugo rwabo. Ku bw’ibi ntiwatandukanya imibanire myiza y’abashakanye no gutera akabariro kuko birajyana. Guhuza urugwiro kenshi mu gihe cyo gutera akabariro bifasha mu guhuza urugwiro no mu buzima busanzwe.
2. Ni byiza ku buzima
Ni ukuri kuko ubushakashatsi bwerekanye ko gutera akabariro bigira ingaruka nziza ku buzima bw’umuntu. Urugero: Bituma umutima ukora neza, bituma ubira icyuya bityo bikaba byafatwa nka siporo, bifasha gusinzira neza kandi bikavura umunaniro wo mu mutwe(Stress). Aha hakiyongeraho ko byongera ubudahangarwa bw’umubiri kandi bikaba byafasha kubaho igihe kirekire.
3. Bituma abashakanye bisanzuranaho
Akabariro ni ko konyine abashakanye batandukaniraho n’abantu babana mu cyumba gusa. Ni nacyo kintu cyonyine musangira mudashobora gusangira n’undi muntu uwo ari we wese. Bityo ni bwo buryo bwonyine mushobora kugaragarizanyamo urukundo, uburyohe ndetse no kwishimirana umwe ku wundi ibintu utagaragariza aho ubonye hose cyangwa n’uwo ari we wese.
4. Bituma mubasha kuvugana ntawishisha undi
Hejuru yo kuba gatera ibyishimo, akabariro ni umwitozo wo kuganira. Mu gihe cyo gutera akabariro wigiramo kuvugana n’uwo mwashakanye cyane cyane ku bijyanye n’ibyo ukunda, ibyo udakunda cyangwa ibyo wifuza ku yagukorera. Umusaruro ibi bitanga hanze y’uburiri ukaba ari ntagereranywa.
5. Bituma wiyumva nk’umugabo nyawe cyangwa umugore nyawe
Biragoye kwiyumva nk’umugore mu rugo mu gihe umwanya munini uwumara woza ibyombo, usukura mu nzu n’ibindi gusa. Biranagoye kandi kwiyumva nk’umugabo igihe ubuzima bwawe bwose burangirira mu gukora akazi kanyuranye. Gutera akabariro byibutsa umugore ko ari umugore kandi bikibutsa umugabo ko ari umugabo. Ibi kandi bibibutsa isano rukumbi mufitanye hagati yanyu mudafitanye n’undi muntu uwo ari we wese.
Source: familyshare.com


text:
Abagabo ngo barasabwa kugera ikirenge mu cya Kristo!
“ Bagabo, mukunde abagore banyu, nk’uko Kristo yakunze itorero akaryitangira” Abefeso 5:25
For husbands, this means love your wives, just as Christ loved the church “ Ephesians 5:25
“Uko niko abagabo bakwiriye gukunda abagore babo nk’imibiri yabo. Ukunda umugore we aba yikunda. Kuko ari nta muntu wakwanga umubiri we, ahubwo yawugaburira, akawukuyakuya, nkuko Kristo abigirira itorero” Abefeso 5:28
Niba wajyaga wibaza igipimo cy’urukundo wagombye gukunda umugore wawe mwashakanye cyangwa se urugero wagombye gufatiraho, nguru noneho Bibiliya iraruguhaye.
Nakunze gutinda kuri icyo kigereranyo “ comparaison” kuko numva kiri hejuru cyane , kuko nziko ubundi bagereranya ibintu bigereranywa, ariko Bibiliya ni ijambo ryahumetswe n’Imana, niba ariko byanditse , nuko buriya bishoboka. Imana itugirire neza.
Muri iki gice bavugamo ukuntu Yesu Kristo yakunze itorero cyane kugeza n’aho aryitangira, akaripfira, ngo kugirango abone uko aryishyira ritagifite umugayo cyangwa umunkanyari!
Ikibazo gikunze kugarukwaho cyane , ni ukwibaza ku ijambo gukunda, cyangwa ni gute wakwereka umugore wawe urukundo . Gusa si urukundo rwo ku rurimi gusa kuko iyo ruvuye ku mutima, biroroha cyane kurutanga no kurwereka uwo rureba. Aha, ndavuga ikintu kimbabaza, cyuko kubera Iminsi y’imperuka dusohoyemo, hari abantu babana badakundanye, ahubwo ari izindi nyungu zabahuje, bityo bigatuma bibanira ntazindi nshingano umwe afite ku wundi. Yesu adusure, kuko ntekerezako ubundi mbere yo kuzana umuntu mu rugo rwawe, wagombye kwibaza niba koko umukunda, kandi uzakomeza kumukunda.
Hari n’abo muganira bakakubwirako bigeze gukundana , nyuma urukundo rukaza gushira pe, aho umwe yihitiramo kwitwa ko afite urugo, ariko akibera mu gasozi kuko atacyifuza no kurebana n’uwo muntu bashakanye. Imana itugenderere.
Muri iri jambo hakoreshejwe amagambo “ gukunda, gukundwakaza, gukuyakuya, gukunda nk’uko umuntu yikunda”
Ubundi abagore twaremewe gukundwa, gukundwakazwa, gukuyakuwa, kwitabwaho, kubwirwa neza n’utundi tuntu twiza, kandi bagabo mushatse kubigenzura mwabibona, kuko ibi mvuze ,iyo tubibonye ubuzima burahinduka, tukarushaho kuba beza ndetse tukarushaho kuzuza inshingano zacu, doreko ubwo bibiliya ibasaba gukunda abagore, nabo ibasaba kubagandukira ngo nk’uko itorero rigandukira (ryubaha) Kristo.
Umugabo ngo yegereye mugenzi we aramubwira ati ko mbona umugore wanjye yanga akaba nabi ( umugore udakunzwe mu rugo rwe ushatse wamwibwira kuko afite ibimenyetso bimuranga!!!) ati rwose ngira inama y’ukuntu wowe ubigenza kuko mbona umugore wawe rwose ameze neza , nuko mugenzi we aramusubiza ati “ mugaburira inyama y’ururimi”.
Uwo mugabo ati ibyo nabyo, ngo inka zabazwe zose aho batuye akazirangura akazimushyire ngo aziteke azirye, abikora igihe kitari gito, ariko umugore aranga arushaho kuba nabi, umugabo asubira kwa mugenzi we ati biteko ntacyahindutse, ati namuguriye inyama y’ururimi nk’uko wambwiye ariko wapi.
Mugenzi we aramuseka cyane ati “ si inyama zo kurya nakubwiye, nakubwiye kumubwira neza” ibyo ni ingenzi ku mugore . Muri make ikibazo si ibintu ahubwo urukundo nirwo rw’ingenzi n’ibimenyetso byarwo.
Nasanze abagore bo mu isi hose bose bashobora kuba icyo kintu bagihurizaho. Hari umunyamahanga uherutse kudusura adusetsa ukuntu umugore we ahora amwinginga ngo ajye yihangana amubwire ijambo “ ndagukunda, I love you, Je t’aime” nuko uwo mugabo akatubwira ati byarananiye ngo ahubwo rimwe yashubije uwo mugore ngo” Narabikubwiye kandi nibihinduka nabwo nzabikumenyesha”.
Hari ibintu abagabo badaha agaciro kandi ku bagore bifite agaciro kanini kandi ntanubwo abagore basaba ibintu bidasanzwe n’utuntu duto duto ariko tuvuga byinshi kuri bo.
Dore urugero rwa Kristo” Bambwiyeko muri Bibiliya harimo ijambo humura inshuro 365 zingana n’iminsi y’umwaka, ubwo Kristo ambwira humura mama buri munsi, muri Bibiliya abwira itorero ukuntu ari umugwaneza kandi yoroheje mu mutima, hari aho avuga ngo ntiyahora arakaye, ko uza aho ari atazamwirukana, ko ari kumwe n’itorero haba mu mazi, mu muriro, mu rupfu, sinzagusiga humura sinzaguhana, sinagusiga nk’imfubyi, nagukunze urukundo ruhoraho nicyo cyatumye ngukuruza umurunga w’urukundo rwanjye nkakwiyegereza…….
Mu bigaragara umugabo akoresheje rimwe muri aya magambo yarengera byinshi cyangwa yakiza byinshi mubyari bigiye gupfa” Wiriwe ute, ese worohewe ko wahoze utaka umutwe, humura byose bizagenda neza , ndagukunda Cherie, ndashima Imana yakumpaye……
Buriya ukunda umugore wawe nk’uko Kristo yakunze itorero, ntiwamukorera ibintu by’agahimano, ntiwamutuka, ntiwamwicisha inzara, ntiwamuca inyuma ngo umukundireho abandi bagabo, ntiwasiga yarwaye ngo urare mu kabari utaje kureba uko yiriwe, ntiwamuvunisha ntiwamwambika ubusa, ahubwo wamwiyegereza ukamufasha .
Bitewe nuko utazi iminsi muzamarana wari ukwiye kumuha urukundo rukwiye ntuzamusigaremo umwenda ngo wifuze wenda kuwishyura bitagishobotse. Uwiteka abahe ubwenge nk’ubwo yahaye salomo.
Amen


text:
Igitaramo cyo kumurika album ‘Ubuzima bwanjye’ ya Jay Polly na Ama-G The Black cyabereye i Remera kuri Stade Ntoya. Ni igitaramo cyitabiriwe n’abafana batarenga ijana biganjemo urubyiruko ruri hagati y’imyaka itanu na makumyabiri.
Ntibyari bimenyerewe ko Jay Polly na Ama G The Black bakorana imishinga y’indirimbo kugeza ubwo banoza umugambi wo gukora album yuzuye bafatanyije bakayishyira hanze nk’igihangano cya bombi.
Mu myaka yatambutse, Jay Polly na Ama G ntibari abanzi, ariko na none ntibari inshuti zashoboraga kwicara hamwe zikajya umugambi mu buryo bwo kwiteza imbere. Ku mpande zombi wasangaga buri wese yiyita umwami wa Hip Hop ubundi bakabana mu buryo busa no gucungana buri wese aharanira gukora indirimbo izakundwa kurusha iya mukeba.
Aba bahanzi bari batumiye bagenzi babo bagombaga kubafasha kuririmba barimo Urban Boyz, Riderman, Bruce Melody, King James, Charly&Nina, Dj Pius, Christopher, Mani Marytin, Active, Buravan, Theo Bosebabireba, Uncle Austin, Oda Paccy, Tuff Gang n’abandi batandukanye.
Muri aba bose batumiwe nta n’umwe waririmbye ndetse n’ababarirwa ku ntoki bahageze bahise bitahira ‘ahanini bacibwaga intege n’ubwitabire bwari ku kigero cyo hasi’. Uncle Austin na Active bahagaze mu masaha ya saa moya bategereza ko abafana baza baraheba kugeza ubwo bitahiye; Riderman na we yari ahari ndetse ategereza abafana bakomeza kuba iyanga na we ataha atyo.
Bruce Melody yahageze ahagana saa yine z’ijoro yitegereza uko byari byifashe muri Petit Stade ataha nta we abajije.
Haje abafana bagera ku ijana
Igitaramo cyari giteganyijwe gutangira saa kumi n’ebyiri z’umugoroba kikarangira saa yine. Cyatangiye bitinze cyane, Jay Polly na Ama-G bageze imbere y’abafana saa tatu n’iminota 40 z’ijoro baririmba kugeza saa yine n’igice kirangira gutyo.
Nta wundi muhanzi wakandagiye ku rubyiniro muri bake bahageze. Jay Polly na Ama G baririmbye mu gihe kigeza ku minota 50, bari kumwe n’abahanzi bakizamuka barimo uwitwa U Sam n’abandi Jay Polly ari gutoza muri Tuff Gang nshya.
Igitaramo cy’aba baraperi cyitabiriwe n’umubare muto cyane ugereranyije n’abantu Petit Stade yakira[ubusanzwe iyo yuzuye yakira abantu 3,000]. Abaje kureba Jay Polly na Ama-G ntibarengaga ijana ndetse bose binjiriye ubuntu.
Jay Polly yemeye ko byagenze nabi
Nyuma y’igitaramo, mu mvugo yumvikanamo ibyishimo bike Jay Polly yabwiye IGIHE ko igitaramo cye cyagenze nabi ndetse ko ‘bimusigiye isomo’ gusa avuga yishimiye bake baje.
Yagize ati “Ndavuga ko bitagenze neza ijana ku ijana ariko hari ibyabaye, ni byiza, ibi byerekana isomo.”
Ama-G yabajijwe impamvu abahanzi bose batumiwe batitabiriye asubiza ati “Ndamenya impamvu bataje nimbabaza bose mu gitondo, ubu ndatashye, ejo nzabahamagara mbababaze nti ‘abasaza kuki mutaje byagenze gute?’, baraza kunyokesha[kumbwira] uko byagenze tu…”
Bitandukanye na Jay Polly, Ama-G yavuze ko yanyuzwe cyane n’uko igitaramo cyagenze. Ati “Igitaramo njye nacyishimiye cyane, iyo tutaririmba cyangwa igitaramo ntikibe, ubwo murakeka ko twari gukira itangazamakuru? Namwe nimunsubize.”
Mbere yo gukora iki gitaramo Jay Polly na Ama-G ntibigeze bacyamamaza haba ku byapa no mu itangazamakuru nk’uko bisanzwe bigenda mu Rwanda. Iki gitaramo kandi cyabanjirijwe n’amakimbirane no gushwana gukomeye aba bombi bagiranye n’uwari manager wabo.


text:
Nanjye ndabasaba inama. Umu x wanjye yahoraga ansaba ko turyamana nkanga. Yaje kumbeshya ko mushiki we arwaye njya kumureba baranyakira ampa fanta imwe mpita nta ubwenge.
Nanjye ndabasaba inama. Umu x wanjye yahoraga ansaba ko turyamana nkanga. Yaje kumbeshya ko mushiki we arwaye njya kumureba baranyakira ampa fanta imwe mpita nta ubwenge.
Ibyakurikiye murabyumva yanteye inda ngeze muri mu mwaka wa gatandatu secondaire mpita ndivamo.
Narabimubwiye arambwira ngo niwongera kumpamagara uzabona ibibazo. Mu rugo barantesheje mbaho nabi kugeza iki gihe sinzi niba narabyaye cg yaravuyemo.
Na papa nawe ari kumbwira ngo ninjye kumwereka umwana kandi agize amezi 3 avutse duherukana mfite inda y’ukwezi kumwe . Mungire inama ni ukuri njyeyo? Cyangwa mbyihorere ?
Ibitekerezo
Muraho mwese bakunzi b'uru rubuga , umva mwana w'umukobwa uwo mugabo waguteye inda mu buryo nkubwo watubwiye hanyuma wamubwira ko utwite akakwiyama kongera kumuhamgara , urumva ari umuntu cg ni inyamaswa ? kabisa uwirinde kuko nuramuka usibiye yo azongera agusambanye agutere indi ugumye uhangayike ejo ukurizemo no guta umutwe , uzamubwire niba akeneye kureba umwana azaze agusange iwanyu naho ubundi uzamukuraho imbwa yiruka ! Kanda hano umusubize
Shamukobwa Umuntuyagufashe Kunguvu Wunva Agukunda? Muhebe Uwosuwawe. Kanda hano umusubize
Uwo Mugabo Ni Ingegera Mbi Rwose Kandi Yahanzweho Na Dayimoni Pe! Umva Sha Bebe Niyo Mwabana Hanyuma Uwo Ntacyo Yakumarira. Tuza Uwiteka Agufitiye Gahunda Nshya Kandi Nziza Kanda hano umusubize
banza ukore iperereza umenye impamvu yabyo uzabone gufata umwanzuro. Kanda hano umusubize
Shyaka umuryango urengera abari nabategarugori bazakugira inama Kanda hano umusubize
ugirango buriya se ntazi amakuru yawe?aba ayazi nubwo wowe ntabyo uzi.ashobora kd kuba yarafite impamvu.niba ubona ubuzima butameze neza kd ubisabwa na papa wawe ashobora no kuba ariwe ubatunze wowe n uwo mwana.mwagerageza mukongera mukamushaka hari ubwo ubu yabyumva cg yana byanga akanga nawe mwagerageje Kanda hano umusubize
Reka kuba umwana,ese umugabo yakwihakanye utwite none ngo arashaka k,umwereka umwana?Yakoze icyaha cyo kugutera inda mutabyumvikanye kdi mu buryo bwa kinyamaswa,banza utekereze neza,ikibabaje n,uko ababyeyi bataguteze amatwi ngo bumve ikibazo cyawe egera Police n,iyo yonyine ya gufasha. Kanda hano umusubize
Icyo nicyaha ginwa n'amategeko y'Urwanda wajya kuri Police ikwrgereye ukarega uwogabo kandi hazavamo igisubizo kiza Kanda hano umusubize
Ariko nawe urumudange ngo gwiki ngo ntuzi niba warabyaye cg ngo indayavuyemo ariko wowe urenze umudange pe Kanda hano umusubize
Ahubwo c wowe uvuzi iki urabona uno munyamakuru atariwe wabyanditse nabi ubwo ntuzi gushishoza ngo umenye icyo yashatse kwandika yavuze ko se wu mwana atazi niba uwo yateye inda yaravutse cg yaravuyemo. Umva rata inama itari agakecuru irere umwana nakura se akumva amukeneye azamukwe nta mikino sha kujya muri police nugut igihe bakwaka ibimenyetso ukabibura bakaguhindur umusazi tipe nawe akavuga ko atakuzanye akuziritse muri make kurega bamutegeka indezo gusa ubundi akayiguha ukwezi kumwe gusa njye byambayeho aranyihakana neza gusa niboneye uwunkunda aramunyibagiza ndetse anemera kwitwa se amwiyandikishaho ubu nubwo yaza akambakamba ntitwamumuha kandi nakura tuzamubwira byose uko byagenze nawe humura uzabona uguhoza ayo marira. Kanda hano umusubize
mureke azagushaka utamukeneye Kanda hano umusubize
Niba mubona mubayeho ubuzima bubi mwajyayo mukareba ukwazabafata???? mwihangane Imana izabibuka. Kanda hano umusubize


text:
Iyo umuntu akiri muto, aba afite inzozi z’aho yifuza kugera ndetse n’ibyo ashaka kuzageraho, nyamara kubigeraho biba bisaba kudacika intege ugashikama mu cyo wiyemeje kugeza ubwo uzabasha gukabya inzozi zawe. Kudateshuka ku ntego wihaye, gukorana umurava n’umuhate, nta kabuza bigeza umuntu ku ntsinzi.
Isheja Sandrine Butera, ni umukobwa ukora akazi k’itangazamakuru wahereye ku busa, afatanya impano yavukanye no gukora cyane bimugeza ku musaruro ushimishije, ibintu bikwiye kubera urugero n’abandi bakiri bato bafite ibyo bifuza kuzageraho.
Isheja Sandrine wamenyekanye cyane mu Rwanda nk’umwe mu bakobwa bagira ijwi ryiza ku ndangururamajwi, ntiyatangiye gukora itangazamakuru ari akazi, ahubwo ni ishuri yarerewemo rikuza impano ye, dore ko atanamaze imyaka myinshi akora itangazamakuru nk’akazi kamuhemba, ahubwo yigeze no kubikora neza atabihemberwa, ibyo bikaba biri no mu byamufashije cyane.
Atangira kuvugira kuri Radio, yigaga muri Kaminuza y’u Rwanda maze kimwe na bagenzi be biganaga, akajya kwimenyereza kuri Radio Salus, nka Radio y’iyo Kaminuza aho yakoreraga ubuntu. Ageze mu mwaka wa gatatu wa Kaminuza, nibwo yaje gukorera i Kigali nabwo ari ukwimenyereza, abanziriza kuri Radio Isango Star, icyo gihe nabwo birumvikana ntabwo yahembwaga.
Nk’uko Sandrine yabitangaje mu kiganiro twagiranye mu minsi yashize, uburyo yitwaye ubwo yimenyerezaga akazi kuri Radio Isango Star, byatumye ahita abona akazi kamuhemba, n’ubwo atari menshi ariko icyo gihe yumvaga amunyuze nk’umunyeshuri. Isheja ati: "Ndangije Stage bambwiye ko bishimiye uburyo nkora maze bampa akazi. Nabwo nahembwaga macye ariko narishimye cyane numvaga ari akayabo kuko nari nkiri umunyeshuri kandi nari mvuye ku busa".
Ubwo yageraga kuri Radio Isango Star, Isheja Sandrine yahasanze ikiganiro cyitwa Isango Relax Time ariko kuva ubwo arakivugurura agiha umurongo kigenderaho kugeza n’ubu, harimo nko kuvuga ku mafilime, ku ndirimbo, gusobanura amazina y’abantu n’utundi tudasanzwe twatumye gikundwa na benshi.
Gukora neza kuri Radio Isango Star, byatumye anyura ubuyobozi bwa Radio y’abanya Kenya yitwa K FM, maze muri 2013 baramwegera bamubwira ko basanze nta wundi utari we wakora ikiganiro cya saa sita kigakundwa kikanazamuka, maze nyuma yo kumvikana nabo ahita atangira icyitwaga M-Midmorning ariko kiza guhindura izina cyitwa K Connect. N’ubwo uyu mukobwa adasobanura iby’izamuka ry’umushahara, byumvikana neza ko iyi radio yamuhaye ibiruta ibyo yari asanzwe abona aho yarerewe kuri Isango Star.
Mu mwaka wa 2014, ubwo Radio nshya yitwa Kiss FM yatangiraga mu Rwanda, Isheja Sandrine niwe munyamakuru wa mbere wahise ahangwa amaso, arambagizwa nk’umunyamakuru w’umwuga washoboraga gutuma radio ikundwa, ndetse ninawe watangiye kuyikoraho bwa mbere dore ko abandi bahamusanze nyuma y’ibyumweru bibiri akora.
Sandrine Isheja wize Itangazamakuru n’itumanaho muri Kaminuza, ubu yamaze no kwibikaho impamyabumenyi y’icyiciro cya gatatu cya Kaminuza mu bijyanye n’ubumenyi mu by’uburinganire n’ubwuzuzanye (Gender Studies). Uyu mukobwa wenda no gukora ubukwe n’umukunzi we, intambwe yagiye atera ayikesha umurava no gukunda ibyo akora akabishyiraho umutima.


text:
Aba bahinzi bavuga ko mu kugemura umusaruro,umuhinzi yahabwaga agapapuro kagaragaza umubare w’ibiro yagiye agemura.
Igihe cy’isarura mu mwaka wa 2012 kirangiye,aba bahinzi ngo bategereje ko koperative yabishyura baraheba.
Bavuga kandi ko bagerageje kwishyuza koperative amafaranga yabo,ariko ngo ubuyobozi bwayiyoboraga icyo gihe bukababwira ko umusaruro bagemuye wibwe.
Basabwe kwihangana ngo bashakirwe ukundi bishyurwa,nk’uko bivugwa na Karekezi Vincent umwe muri aba bahinzi.
Yagize ati”Baratubwiye ngo ikahu zaribwe,ngo nidutegereze bazatwishyure.
Noneho twebwe tukibaza ukuntu ikahu zibwe tukaba aritwe tubihomberamo kandi twarazibahaye,bikatuyobera”.
Yungamo ati”Uwari umuyobozi wa koperative we yigeze kutwereka moto yari kuri koperative,aratubwira ngo nibayigurisha bazatwishyuramo makeya!Iyo moto ntituzi n’igihe yagurishirijwe”.
Bavuga ko bifuza ko ubuyobozi bwabafasha gukurikirana iki kibazo bakishyurwa,na cyane ko ngo bamwe mu bayoboraga iyi koperative batagihari,bityo bikabatera impungenge zo kuba bahomba burundu.
Umunyamabanga nshingwabikorwa w’umurenge wa Mamba, Jean Bosco Uwimana avuga ko n’ubwo iki kibazo kimaze igihe,kitigeze gishyikirizwa ubuyobozi.
We avuga ko icyo bari bazi banatangiye gukurikirana ari icy’abaturage bahawe amafaranga make ku musaruro wabo,bakaba bishyuza ayasigaye.
Uyu muyobozi ariko avuga ko n’ubwo bamwe mu bayoboraga koperative zikusanya umusaruro wa kawa batakiziyobora,ngo bagiye kugikurikirana hamenyekane iyo koperativeyakiriye umusaruro w’abaturage.
Ati”Ibyo aribyo byose hari umuntu wafashe umusaruro wabo.Niyo mpamvu ngiye kugikurikirana tumenye ababambuye abo aribo hanyuma tubishyurize amafaranga yabo aboneke”.
Aba baturage bavuga ko ikiro kimwe bakigemuraga ku mafaranga 180 frw,kandi bakavuga ko nibura ntawari waragemuye munsi y’ibiro 200 bya kawa muri uwo mwaka wa 2012.
Bivuga ko uwo barimo amafaranga makeya bamurimo ibihumbi 36 y’u Rwanda.
Ibitekerezo ( 2 )
Ibi ni amanyanga avanzemo n’ubwambuzi bukabije! Bishyure abaturage amafaranga yabo bongereho n’inyungu zabo dore ko hashize imyaka ikabakaba ine yose barabatwariye kawa yabo!
Ibi bidindiza umuhinzi bigatuma adatera imbere ndabona hagakwiye kugaho inyungu yubukererwe kuberako inganda ziba zacuruje zarungutse umuturage we nigihombo kuki badahita bishyura nukubera iki nihajyaho amande ntibizongera kubaho murakoze


text:
‘’Nuko bagabo bene Data, mumenye ko ari muri uwo tubabwira kubabarirwa ibyaha,’’ Ibyakozwe n’intumwa 13:38
Ijambo kubabarira rirakomeye mu buzima busanzwe by’umwihariko bwa gikristo. Ubundi Bibiliya yo ivuga ko iyo dusenga dukwiye gusaba Imana kutubabarira nk’uko natwe tubabarira abandi.
Umuntu yakwibaza niba Imana imubabariye nk’uko ababarira abandi byamubera byiza. Iyo ubabariye umuntu uhita ureka kumubaraho umwenda wose.
Iyo umuntu aguhemukiye hahita habaho urusika rubatandukanya. Iyo rero hatabayeho kubabarirana biragorana kongera kwiyumvanamo no kugirana imishyikirano nk’iyari ihari mbere. Niko byari biri ku muntu n’Imana.
Imana yamuremye asa nayo, satani ashyiraho urusika rumutandukanya n’Imana. Yesu ataraza urwo rusika rwari rugihari ariko ahabwe icyubahiro kuko yemeye kuza kurukuraho akaduhuza na Se.
Imbabazi ku mukristu ntibisaba gutekereza ko uwo muntu azikwiye, kuko akenshi ushobora no gusanga hari impamvu watanga zatuma utazitanga. Ariko kubera ko dushaka gusa n’Imana kandi imbabazi zikaba ziri muri kamere yayo tugomba kubikora.
Ubusanzwe nta muntu ukwiye imbabazi ariko kuzitanga ni igikorwa cy’urukundo, imbabazi n’ubuntu. Imbabazi ni icyemezo ufata cyo kutagira ikindi kintu ubara ku muntu ubabariye ushyizemo n’ibyo yagukoreye byose.
Bibiliya itubwira ko twese dukeneye imbabazi ziva ku Mana kuko twese twakoze ibyaha.
Imana iradukunda kandi ni inyembabazi. Igihe cyose iba yiteguye kutubabarira . ……Ahubwo itwihanganiraidashaka ko hagira n’umwe urimbuka, ahubwo ishaka ko bose bihana. 2 Peter 3:9
Igihembo cy’ibyaha byacu ni urupfu gusa, (Abaroma 6:23). Twari dukwiye urupfu rw’iteka kubera ko twakoze ibyaha. Imana mu mugambi wayo mwiza, yemeye guhinduka umuntu (Yesu Kristu). Yesu yapfiriye ku musaraba, aba ari we uba inyishyu ajya mu mwanya wacu.
Imana yamuhinduye icyaha kandi akiranuka. Imibabaro ya Yesu yavuyemo imbabazi ku bantu bose butuye isi bazemera.
Ushaka kwakira imbabazi z’Imana kubwibyaha byawe?
Biroroshye ni ukwizera igitambo cyatanzwe na Yesu. Imbabazi zirahari kandi zigenewe umuntu wese uzishaka. Ni ukwemera Yesu nk’umwami n’umukiza wubugingo bwawe ugahita uhinduka icyaremwe gishya.
‘’Niwe waduhesheje gucungurwa kubw’amaraso ye, ariko kubabarirwa ibicumuro byacu nk’uko ubutunzi bw’ubuntu bwayo buri.’’ Abefeso 1:7
Icyo tugomba gukora ni gusaba Imana kutubabarira ariko binyuze kuri Yesu kuko ari we uduhuza nayo, kwizera ko Yesu yapfiriye ku musaraba ngo tubone kubabarirwa biduhesha kuba abana b’Imana.
Hari ubwo umuntu yibaza niba byoroshye kubabarirwa. Igisubizo ni yego, biroroshye kuko si wowe ubikora. Nta kintu na kimwe wakora ngo Imana ikubabarire hatariho Kristo. Imababazi tuzakira gusa kubera kwizera Ubuntu n’imbabazi twagiriwe n’Imana.
Ukwiye kwemeza umutima wawe ko uri mubi ukeneye guhinduka. Ukibuka ko wari ukwiye igihano kuruta ibindi ariko kandi ukishimira ko Yesu yemeye kukwishyurira utagipfuye kubwe.


text:
Path
- Weekend
- Culture & Art
Indwara
-
Guhagarika umutima ku mugore utwite bishobora gutuma abyara umwana urwaye "Autisme"
Ibibazo by’imyitwarire n’imyifatire, gutinda kuvuga bijyana n’ubufura ku mwana ukiri muto, ashobora kubiterwa no kuba nyina yarahoraga ahagaritse umutima mu...
-
Ababyeyi b’umwana wavukanye umutima ufite umwenge bakeneye ubufasha ngo abashe kuvurirwa mu Buhinde
Ababyeyi b’umwana witwa Mwiza Deborah w’amezi 6 wavukanye indwara y’umutima ufite umwenge, kuri ubu barasa ubufasha mu nzego zitandukanye kuko abaganga bo mu...
-
Hepatite zitandukanye, ikiyitera n’ibimenyetso bitandukanye
Hepatite ni iki? Hepatite ni indwara itera umwijima kubyimba. Ishobora kwibasira umwijima gusa cg se ikaba yatera izindi ndwara nko; kuzana udusebe no...
-
Amibe, indwara ikira iyo ukurikije amabwiriza ya muganga.
Inzoka ya amibe, n’ inzira inyuramo ngo uyandure Nubwo mu kinyarwanda ari indwara ndetse n’ikiyitera byose tubyita AMIBE, ariko mu ndimi z’amahanga...
-
Impamvu 8 zitera kwituma impatwe
Impatwe (constipation) ni ukunanirwa kwituma, bitewe no kuba umwanda ari muto kandi wumye. Nanone impatwe igaragazwa no kwituma inshuro zidahagije ku...
-
bafite ubumuga bw’ibibari bagiye kuvurirwa ubuntu muri CHUK
Umuryango mpuzamahanga w’abakorerabushake witwa “Operation Smile” ufatanije n’ibitaro bikuru bya Kigali CHUK hamwe na sosiyete y’itumanaho MTN, bazavura abafite...
-
Ese isereri (vertiges) yaba iterwa n’iki?
Isereri ni ibyiyumvo by’agahe gato umuntu agira akiyumva mu buryo butandukanye n’uko yari ameze kandi akabona ibimuzengurutse bigenda ariko bigashira mu gahe...
-
Gusomana byanduza SIDA
Urubyiruko rumwe ruvuga ko rukunda gusomana n’abakunzi babo. Ibi akenshi babikora batazi uko ubuzima bwabo buhagaze ndetse n’ubwa bagenzi babo, bityo bikaba...
-
Arwaye indwara ituma ashaka gukora imibonano mpuzabitsina inshuro 100 ku munsi
Mu gihe itegeko ry’ Imana ribuza gusambana hari abantu ahubwo babigize umwuga bakabona ari ibisanzwe ariko na none bakaba bibagiwe ko imibiri yacu ari...


text:
Umunyamabanga wa leta ushinzwe ubuhinzi muri Minisiteri y’Ubuhinzi n’ubworozi, Tony Nsanganira, abivuze nyuma y’uko bamwe mu batuye i Rwinkwavu bagaragarije ko bafite inzara batewe no kubuzwa guhinga igishanga cya Rwinkwavu bakeshaga amaramuko.
Hari hashize hafi imyaka ibiri badahinga, bitewe n’uko amazi agera muri icyo gishanga yari yafunzwe ayoborerwa mu muyoboro umwe kugira ngo igishanga gitunganywe kizajye gihingwamo umuceri.
Ibyo ngo byatumye icyo gishanga kibura amazi abaturage ntibongera guhinga bituma bagira inzara nk’uko Ntakirutimana Anastase wo mu kagari ka nkondo abivuga.
Ati “Umushinga wa RCCP ugitangira gutunganya igishanga amazi bayayoboreye mu muyoboro umwe igishanga cyose kiruma bitera inzara kuko tutongeye guhinga. Nk’iki gihe akadobo k’ibishyimbo kabaga kagura 700Frw ariko ubu karagura 1700Fre.”
Iyi nzara ngo yatumye bamwe mu baturage basuhuka, ku buryo hari imiryango yagiye muri Uganda inzu zigasigara zikinze, nk’uko bivugwa n’uwitwa Kubahoniyesu Elias.
Ati “Abantu bagiye bakinga inzu baragenda nta n’umuntu bazisigiye cyangwa ngo bazikodeshe, ugeze mu mudugudu wacu wa Kajevuba niho wabibona, bamwe baragiye i Bugande.”
Abaturage ubu bemerewe kongera guhinga mu gishanga cya Rwinkwavu, tariki 9 Kamena 2016 bongeye gufungurirwa amazi. Hashize igihe gito bahinzemo ibigori na soya, bakaba basaba ubufasha mu gihe bitarera.
Nsanganira avuga ko abo bizagaragara ko bafite ikibazo bazahabwa imfashanyo y’ibiribwa, ariko bakazanahabwa imirimo izabafasha guhangana n’iyo nzara.
Ati “Dufite ikigega cy’igihugu kigoboka abahuye n’ikibazo cy’izuba. Imiryango bigaragara ko yahuye n’ikibazo dukora muri icyo kigega tukayigoboka, ariko abantu bahabwa ibiribwa bagahabwa n’indi mirimo kugira ngo batumva ko bahawe iby’ubuntu.
Iyo mirimo ni yo twizera ko ivamo ibizatuma iyo nzara batazongera kuyigira.”
Umurenge wa Rwinkwavu ni umwe mu mirenge y’Uburasirazuba ikunze kwibasirwa n’izuba ryangiriza abaturage. Mu rwego rwo guhangana n’icyo kibazo ubuyobozi bwatangiye gahunda yo gushishikariza abaturage kuhira.